Никоҳ ҳақида | www.ziyouz.uz\nБош саҳифа ҲикматномаТафаккур гулшаниНикоҳ ҳақида\nНикоҳ кишилик жамиятининг биринчи поғонасидир.\nТутун алангадан пайдо бўлганидек, никоҳ ҳам муҳаббатга уйғунлашиб кетади.\n…Жинсий севги ўз табиатига кўра никоҳни талаб қилади… Жинсий севгига асослантан никоҳ ўз табиатига кўра индивидуал никоҳдир.\nҲеч ким никоҳдан ўтишга мажбурланмайди, аммо ҳар қандай киши ҳам модомики никоҳдан ўтган экан, никоҳ қонунларига бўйсунишга мажбур этилиши керак.\nҲар қандай никоҳ устидан бир нарса амр қилиб турмоғи лозим: ҳар бир одам ўз ҳузур-ҳаловати учунгина эмас, балки давлат манфаатларини кўзлаган ҳолда никоҳдан ўтмоғи керак.\nНикоҳ муҳаббатнинг қарор топишидир. Фақат пишиб етилган юраккина чинакамига сева олади ва шундагина муҳаббат никоҳ мисолида ўзига ҳадя этилган энг олий мукофотни кўради ва ҳар қандай шуҳрат қаршисида ҳам хираланмайди, балки офтоб нуридан ўзининг хушбўй гулларини барқ уриб очилтиради.\nОилавий ҳаёт ўзаро муҳаббат билан боғланган бўлса, катта бахт келтириши мумкин.\nОилавий ҳаётда рўй бериб турадиган майда-чуйда кемтикларни фақат кучли муҳаббатгина текислаб кетиши мумкин.\nЎз уйида бахтли бўлган кишигина бахтлидир.\nЧин муҳаббат барча қийинчиликларга бардош беришда кўмаклашади.\nФақат севиб уйланишнинг гашти бор холос; бирор қизга унинг қадди-қомати келишганлиги учунгина уйланиш худди бозордан кераксиз бўлса ҳам кўзга яхши кўринган буюмни сотиб олиш билан баробар.\nСевмаган одамингга турмушга чиқиш нафратланарлидир.\nЭр-хотин ёстиқдош бўлгунларига қадар бир-бирларининг одатлари, феъл-атворлари ва характерларини мукаммал ўрганмаган эканлар, уларнинг турмуши бахтли бўлмайди.\nҲаётларини бир-бирига боғламоқчи бўлганлар никоҳга қадар ҳамма нарсага кўзларини катта очиб қарашлари, никоҳдан кейин эса баъзан кўрганларини ҳам кўрмаганга олишлари керак.\nНикоҳнинг шундай хусусияти борки, ундан кейин санамга тавоф этиш барҳам топади. Бинобарин, эркак киши ўз маъбудасига яқиндан туриб боқса, у қайта оддий аёлга айланади.\nОмадли никоҳ ҳар куни таъмир этиб турилиши керак бўлган бинодир.\nНикоҳ баҳсу мунозаралар билан бўлиниб турувчи узундан-узоқ суҳбатдир.\nОилавий ҳаёт, эҳтимолки, ҳеч қачон сидирға қувончдан иборат бўлолмайди. Фақат шоду хуррамликкагина эмас, ғаму андуҳга ҳам, ташвишу бахтсизликка ҳам шерик бўла бил.\nАгар фақат ўзим бўлай десанг, яхшиси оила қурма. Бахтли муҳаббатнинг асл мазмуни ўзини бағишловдир. Ўзини ўйлаган кимса ҳеч нарса ҳадя этолмайди, фақат ўзига олишни билади ва шу тариқа муҳаббат деб аталган туйғунинг барча фазилатларини заҳарлайди. Шахсиятпарастлик бу ўринда худди жисмоний иллатдек халақит беради.\nСевгилим ёнимда бўлса, ер-тўла ҳам жаннат, деган ба-ландпарвоз гаплар билан ўзингни овутма. Никоҳ фақат маънавий эмас, моддий қовушув ҳамдир. Оила қурмоқчи экансан, моддий жиҳатдан нечоғли мустақиллигинг ҳақида, турмуш ўртоғингни боқиб кийинтириб бошпана топиб бера оласанми, мана шулар ҳақида ўйлаб кўр.\nНикоҳ кўп ташвиш туғдиради, аммо никоҳсиз турмушда ҳам ҳеч қандай шодлик йўқ.\nНикоҳсиз турмуш ахлоқсизлик оқибатидир. Ҳар иккала жинс ҳам ўзларини яхши одамлар қаторига қўшадиган қовушувдан қочиб, аксинча, хароб қиладиган қовушув исканжасига тушадилар.\nОилавий муҳаббат — инсон зотини кўпайтиради, дўстона муҳаббат уни такомиллаштиради, ғайриахлоқий муҳаббат эса барбод этиб, ерга уради.\nЎзбошимча эркинлик муҳитида юз берган никоҳ муҳаббатни сўндиради.\nБўйдоқлик —ғайриижтимоий ҳолат.\nЎйлаб-нетиб ўтирмай шартта уйлан. Хотининг яхши чиқсаку — хўп-хўп, ёмон чиқса — файласуф бўласан.\nЯхши хотин билан яшаш — ҳаёт бўронларида сенга бир паноҳдай хизмат қилса, ёмон хотин билан яшаш — кулбангда кўтарилган бўрондай гап.\nМуҳаббат оилавий машмашаларни шу қадар ёқтирмайдики, чинакамига бахт-саодатли бўлмоқ учун бир-бировингда энг олижаноб фазилатларни топа билмоғинг керак.\nЯхши хотин — жон малҳами.\nАёл эркак зотининг буюк мураббийсидир.\nЎз эрини олға юргазмаган аёл уни, шубҳасиз, орқага тортади.\nЎз эрининг фикру хаёлини банд этган орзу-ҳаваслардан бегона яшаган, уларни рўёбга чиқаришга интилмаган аёл, бор-йўғи эркакнинг ўйнаши, тежамкор бека, энагадир, лекин хотин деб аталган олижаноб сўз замиридаги ҳақиқий аёл эмас…\nМуҳаббат — ўз йўлига, аммо бирга ҳаёт кечирмоқ учун орзу интилишлар бир бўлмоғи керак. Бусиз ҳақиқий бахтли оила қуриб бўлмайди.\nЁшинг қайтганда севма.\nОдамки қирқ ёшгача севмадими, ундан кейин ҳам севмай қўя қолгани маъқул.\nКексаликдаги муҳаббат иллатга айланади.\nОшиқ қария табиатдаги энг катта мажруҳликдир.\nКексайган одам ёшлик ўтида ёнолмайди.\nЭски саноч шаробга бас келолмайди, кекса юрак ёшлик туйғуларига бардош беролмайди.\nБаъзи қарияларнинг ёш аёлларни севишга интилишлари яна шунинг учун ҳам бемаъниликки, улар ўз муҳаббатларига муҳаббат билан жавоб қайтарилишини талаб этадилар ва шундай қилишга ҳақимиз бор, деган хомхаёлда юрадилар. Аслини олгаида бу ўринда айб фақат шу қариялардагина эмас, балки уларнинг бемаъни кирдикорларини қўллаб-қувватлаган ёш аёлларда ҳамдир.\nУйланмоқчи бўлган қариянинг бирдан-бир муддаоси шуки, унга энага керак.\nАёл зоти учун қаримасликнинг чинакам манбаи никоҳда бўлишдир.\nҚартайган эрларнинг ёш хотинлари одатда ҳали эрлари ҳаётлигидаёқ ўзларининг кўз ёшларини ким артиб қўйишини ўйлайдилар.\nЭри қари бўлган ёш аёлнинг аҳволи оғир, у кемага боғлаб қўйилган қайиқчага ўхшайди, бу қайиқча ўз ҳаракатини кемага мослаштиролмайди, тагида эса лангари йўқ, аммо оқшомлари ўз арқонини узиб, бошқа манзилларга тез-тез бориб туради.\nЁш хотиннинг биқинида чол ётгандан кўра, шу биқинга камон ўқи ботгани яхши.\nАел киши гўзал ва ёш бўлганлиги учунгина ўз тақдирингни унинг тақдири билан боғлашдан ҳам хавфли нарса йўқ.\nЭр-хотинлик оилавий ҳаётда бўлганидек, умуман, ҳаётда ҳам фақат муваққат ҳузур-ҳаловатдангина иборат эмас, у теппа-тенг мойиллик, ўзаро қизғин эҳтирос, характерлар ўхшашлигини ҳам тақозо қиладики,жамиятга зарур бўлган бу ақида абадий муаммо бўлиб қолаверади.\nНикоҳ остонасидан ўтган жуфтлик гўё маъиавий олами битта бўлган шахсга айланмоги керак.\nОқила рафиқам! Агар эринг ёнингда бўлишини истасанг, шунинг пайига тушгинки, токи у ҳеч ерда сенинг ҳузурингдаги каби роҳат-фароғат ва мулойимликка дуч келмасин.\nЯхши эр-хотинда қалб иккита бўлса ҳам истак битта.\nНомус эр-хотин тотувлигининг қони ва жонидир.\nШунга қатъий имоним комилки, эр-хотин иттифоқи теварак-атрофдагиларнинг аралашувидан холи бўлмоғи керак, бинобарин, бу икки кишидан бошқа ҳеч кимнинг иши эмас.\nДилдаги ишончдан келиб чиқадиган, иштирок этаётган кишиларнинг ихтиёрий, оқилона иноқликларига асосланган оилавий ва ижтимоий муносабатларгина мустаҳкам бўлиши мумкин.\nУйланиш ўз ҳуқуқингни икки баравар камайтириб, зиммангга тушадиган мажбуриятни эса икки ҳисса оширишинг демакдир.\nПишириб-куйдириш, тикиб-ямаш, кир ювиш, болаларга қараш фақатгина аёлларнинг иши, буни қилиш эркак кишига уят деган ғалати, илдиз отиб кетган янглиш фикрлар мавжуд. Ваҳоланки, бунинг акси уятлироқ: ҳолдан тойган, қачон қарасанг нимжон, ҳомиладор аёл зўр-базўр овқат тайёрлаётган, кир юваётган, касал боласига қараётган бир пайтда, кўпинча бекор юрган, вақтини бўлар-бўлмас ишлар билан ёхуд бутунлай бесамара ўтказаётган эркакларга уят.\nНикоҳ мустақиллик жиҳатидан теппа-тенг бўлган эркак ва аёл ўртасидаги муносабатларнинг ифодасидир, бунда мутелик ҳам бир хил, мажбурият ҳам бир хил.\nАёл кишини изтиробларга қўйган ҳолда эркакни бахтли қилиш қийин.\nАксари эркаклар ўз хотинларидан қадр-қиммат талаб қиладилар, аслида уларнинг ўзлари бунга арзишмайди.\nБахти учун севикли кишиси олдида бурчдорлигини тан олмаслик кечирилмас мағрурликдир.\n…Ажралишнинг эркинлиги оилавий алоқаларнинг «емирилиши»ни кўрсатмайди, аксинча, ривожланган жамиятда ягона мумкин бўлган ва барқарор демократик асосларда мустаҳкамланишини кўрсатади.\nМуҳаббат, разил кишилар ўйлаганидек, инсон ҳаётидаги фақат никоҳ давригача бўлган ўткинчи воқеа эмас. Бу эр-хотиннинг бутун ҳаёти давомида яшаб, мустаҳкамланиб борадиган туйғудир.\nХотин — ўйин эмас, ҳаётимиздаги дўстимиз ва йўлдошимиздир,шу боисдан,биз уни ёши қайтган пайтида ҳам,кампир бўлиб қолганда ҳам севмоқ керак, деган фикрга аввал бошданоқ кўникиб олишимиз даркор.\nАёл кишининг жамиятдаги ўрни қандай бўлса, унга эрининг муносабати ҳам худди шундай.\nАгар фақат севги туфайлигина вужудга келган никоҳ ахлоқий бўлса, унда севгиси давом этаётган никоҳгина ахлоқийдир.\nБахтсиз никоҳ оқибатида юз берадиган қўйди-чиқди, менимча, ажралмайдиган никоҳдан кўра ахлоқлироқдир, негаки, шу қўйди-чиқди туфайли ёлғонга чек қўйилади.\nБир томонлама ўзини қурбон бериш — оилавий ҳаётда ноўрин нарса, чунки у иккинчи томонни ҳақоратлайди.\nСевгида икки хил вафодорлик бор: ўзимиз севган одамдан ҳаммавақт муҳаббатимизга лойиқ янги фазилатларни топганлигимиз учун ёки севгида вафодорлик — виждон бурчи, деб ҳисоблаганимиз учун шундай қиламиз.\nАёл кишини ҳурматлай билган эркаккина аёлни таҳқирламаган ҳолда ундан ажралиша олади.\nНикоҳ оний бир туйғуга асослангани учун ҳам абадий эмас, у беқарор ва бузилиб кетиши ҳам мумкин. Аммо қонунчилик никоҳнинг бузилишини жуда қийинлаштириб қўйиши ва инжиқлик олдида ахлоқий ҳуқуқни ҳимоя этмоғи керак.\nКимки аёл ҳуқуқини ҳимоя қилса, бола ҳуқуқини ҳам ҳимоя қилган бўлади, бошқачароқ айтганда — у келажакни ҳам ҳимоя қилади.\nМуҳаббатни нечоғли илоҳийлаштирмасинлар, аммо табиат бу гўзал туйғуии одамларнинг бахти учунгина эмас, уларнинг кўпайиши ва униб-ўсиши учун ҳам бахшида этганини кўрмаслик мумкин эмас.\nНикоҳ одамзод авлодлари давомийлигини таъмин этувчи заруратдир.\nЎзаро муҳаббат фарзандлар туфайли мустаҳкамланади.\nОила фарзандлардан бошланади.\nҲар бир одам ҳам кимнингдир боласи.\nБолалар — жамиятнинг ҳаётбахш кучи. Уларсиз жамият жонсиз ва совуқ кўринади.\nДунёда гўдакнинг тилидан кўра тантаналироқ гимн йўқ.\nБолалар бахтни дафъатан ва беихтиёр ҳазм қилиб олаверадилар, негаки, уларнинг ўзи шодлик ва бахтдан иборатдирлар.\nБолалар меҳнатга шодлик бағишлайдилар, аммо муваффақиятсизликлар улар туфайли яна ҳам кўпроқ ранж келтиради; болаларнинг шарофати билан ҳаёт янада ширин, ўлим эса у қадар даҳшат солмайдигандек туюлади.\nАгар кишининг хонадони қирқ ёшга киргунча болалар қийчуви билан тўлмаса, ваҳима билан тўлади.\n← Аввалги Аввалги Оила ва жамият\nКейинги → Кейинги: Оилада болалар тарбияси


ГУЛИСТОНЛИК КИТОБСЕВАР ОИЛА\nҚўшилди : 10.07.2020\nАдлия ходими Муроджон Раҳмонов уззукун ишда бўлишига қарамай фарзанд тарбиясини биринчи ўринга қўяди. Маошидан китоб сотиб олиб, болаларига совға қилиш унинг доимий одати. Оқила аёли Шарифахон эса уч ўғил-қизини яхши тарбиялаш бараварида 6 сотихли иссиқхонасига қарайди.\n- 500 тадан ортиқ бадиий китобимиз бор, - дейишади опа-сингил талабалар Ойгул ва Шоҳиста Маҳаммаджоновалар. – Асли китобларимиз бундан зиёдроқ эди, чунки дадамиз ҳар ой улар сонини кўпайтириб турадилар. Лекин биз ўқиб бўлинганларини сўраганларга совға қиляпмиз.\nМФЙ раисининг оила, хотин-қизлар ва ижтимоий-маънавий масалалар бўйича ўринбосари вазифасини бажарувчи Зулфия Холматованинг айтишича, бу хонадонда фарзандлар камолоти учун зарур ҳамма шароит бор. Ўғил-қизлар дарслардан, мутолаадан бўш вақтларида томорқада ишлашади. Ҳам ўқишади, ҳам фойдали меҳнат билан банд бўлишади. Эътиборлиси, Раҳмоновларнинг намунали тарбияси туфайли маҳаллада китобсеварлар сони ортяпти.


Камондан отиш бўйича мамлакат чемпионати якунланди 04.05.2021 13:50\nУнда Республикамизнинг Навоий, Сурхондарё, Фарғона, Тошкент вилоятлари ва Тошкент шаҳридан сара мерганлар ғолиблик учун баҳс олиб боришди.\nРегламентга кўра, мусобақа 60 ва 70 метр (Олимпиадага кирган масофа) масофаларда ўтказилди. Кутилганидек, пойтахтлик камончилар якунда ўз маҳоратларини намойиш этдилар. Уларга Навоий ва фарғоналик спортчилар асосий рақобат туғдиришди. Ғолиб ва совриндорлар рўйхати билан танишинг:\n1-ўрин – Чен Яо Юй (Тошкент)\n2-ўрин – Жамшид Хожаев (Тошкент)\n3-ўрин – Ғанишер Саматов (Навоий)\n1-ўрин – Мафтуна Маҳмудова (Тошкент)\n2-ўрин – Малика Камалова (Тошкент)\n3-ўрин – Нилуфар Ҳамроева (Тошкент)\n1-ўрин – Ғанишер Саматов (Навоий)\n2-ўрин – Чен Яо Юй (Тошкент)\n3-ўрин – Тигран Эсанов (Фарғона)\n2-ўрин – Нилуфар Ҳамроева (Тошкент)\n3-ўрин – Муниса Йўлдошева (Тошкент)\nMIX беллашуви (аралаш жамоа):\n1-ўрин – Бекнур Насриддинов, Малика Камалова (Тошкент)\n2-ўрин – Чен Яо Юй, Мафтуна Маҳмудова (Тошкент)\n3-ўрин – Темурбек Амриддинов, Мунисахон Лутфуллаева (Терма жамоа)\n1-ўрин – Тошкент-1\n2-ўрин – Терма жамоа-1\n3-ўрин – Навоий\n2-ўрин – Тошкент-2\n3-ўрин – Фарғона\nТаъкидлаш жоиз, мазкур мусобақа терма жамоа мураббийлар штаби учун селекция вазифасини ўтаб берди. Унда ўзини кўрсатган спортчилар терма жамоа таркибига жалб қилинади.


Каримованинг миллионларига янги даъвогар\n16 январь куни Швейцариянинг «Tages-Anzeiger» газетаси америкалик бизнесмен ва Гулнора Каримованинг собиқ эри Мансур Мақсудий Каримованинг Швейцарияда музлатилган активларидан молиявий товон олишни истаётганини ёзди.\n«Менинг оилам бу ўғирлик беиз кетишига йўл қўймайди, – деди Мансур Мақсудий газетага берган интервьюсида. – Бу ўғирликка аралашганларни оғир кунлар кутмоқда».\nАмерикалик тадбиркор Мақсудий Ўзбекистон президентининг қизи Гулнора Каримова билан ўн йил турмуш кечирган. 2001 йилда бу никоҳ бузилганидан сўнг у ва укаси Фарид Ўзбекистондаги барча мулкларидан айрилди. Уларнинг «Coca-Cola Bottlers Uzbekistan» қўшма корхонасидаги улуши воситачи компания орқали Швейцариянинг «Zeromax» компаниясига ўтди.\n«Zeromax» Гулнора Каримовадан бошқа ҳеч кимга тегишли эмас эди, дейди Мақсудий. Энди у Каримованинг Швейцария прокуратураси томонидан музлатилган активларидан товон пули сифатида 100 миллион франк ундирмоқчи.\n«Швейцариядаги ҳамтовоқлари Каримовага пулни ювишга ёрдам берган. Швейцария банклари буни яширди,- дейди Фарид Мақсудий. – Энди Швейцария ҳукумати тўғри қарорга келиши керак».\nТўрт йил давомида Швейцарияда қарийб 800 миллион франк музлатилди. Нега Мақсудий бу пулларга айнан ҳозир даъвогарлик қилмоқда? «Фарзандларим Ўзбекистонда гаровга олинган эди,- дея жавоб беради Мансур Мақсудий. – Улар ҳозир хавфсизликда бўлгани учунгина ҳаракатларни бошладим».\nАсли афғонистонлик бўлган Мақсудий болалигида АҚШга кўчиб ўтган. 1991 йилда у ўша пайтда 19 ёшда бўлган Гулнора Каримовага уйланган. Уларнинг ўғли ва қизи бор. Оила баъзан Нью-Жерсида, баъзан Мақсудий ўз укаси билан кока-кола қуйиш қурилмалари билан шуғулланган Ўзбекистонда яшаган. Ўн йилдан сўнг никоҳ бир-бирини фирибгарлик, контрабанда ва шантажда айблашлар билан тугади. «Washington Post» газетаси «Қироллик жанги» ҳақида ёзган эди. «Ким ҳақиқат томонида» бўлганини ҳеч ким билмаслигини айтмоқда бугун Мақсудий.\nКаримова АҚШни тарк этди ва Мақсудийнинг розилигисиз болаларини олиб кетди. АҚШ суди Мақсудийга васийлик ҳуқуқини берди, лекин у бу ҳуқуқдан ҳеч қачон фойдалана олмади. Ўзбекистонда Каримовлар оиласи ундан ўч олди: кока-кола қуйиш корхонаси Мақсудийдан тортиб олинди, учта қариндоши ҳибс этилди, 20 дан ортиғи Афғонистонга депортация қилинди.\nМақсудийнинг таъкидлашича, ҳибсга олинган қариндошлари ва фарзандларини хавф остига қолдирмаслик учун бу ҳақда ошкора гапиришдан тийилиб келган. “Tages-Anzeiger” газетаси билан суҳбат – унинг узоқ вақтдан бери берган биринчи интервьюси. У Skype орқали ўтказилди. Айни пайтда унинг болалари Лондонда яшамоқда. Энди гап иқтисодий зарарни қоплаш ҳақида бормоқда, дейди Мақсудий. Швейцария Каримованинг активларини Ўзбекистонга қайтариб беришни хоҳлаётгани «жиддий хавотирга сабаб бўлган».\nКаримова ва унинг учта хизматчиси пул ювишда шубҳа қилиниб, 2014 йилдан буён Швейцария тергови остида қолмоқда. Аммо 2016 йилда вафот этган диктатор Ислом Каримовнинг қизи Швейцария суд ҳокимияти қўли етмас даражададир. У Ўзбекистонда солиқдан қочиш ва фирибгарлик айби билан беш йилга озодликдан маҳрум этилгани айтилади.\nҲозир Швейцария федерал прокуратуси олдида мусодара қилинган активларни нима қилиш масаласи турибди. Истаклар улкан. Янги президент Шавкат Мирзиёев раҳбарлигидаги Ўзбекистон Каримова бу миллионларни пора сифатида олгани ва шу йўл билан давлатга зиён етказганини таъкидламоқда. Шунинг учун бу пуллар давлатга қайтарилиши керак. Афтидан Швейцария Федерал кенгаши ҳам буни тушунади ва 2018 йил 9 майда активларни Ўзбекистонга бериш тўғрисида дастлабки қарорни қабул қилди. Шундан сўнг Ўзбекистон ахборот агентлиги «тезда ижобий қарор қабул қилиниши» ҳақида бонг урди.\nБироқ Швейцариянинг банкрот бўлган «Zeromax» компанияси кредиторлари бу қарорга тўсқинлик қилиш ҳаракатида. Компания Ўзбекистон учун товарлар савдосини назорат қилган, бразилиялик футболчилар билан шартномалар имзолаган ва немис компанияларига Тошкентда ҳашаматли сарой қуришга буюртма берган. 2010 йилда ўзидан беш миллиард швейцария франки миқдорида қарз қолдирган ҳолда «Zeromax» банкрот бўлди.\nГулнора Каримова расман компанияда ишламаган. Аммо унинг Женевадаги вилласи ва сейфлари тинтув қилинганда федерал криминал полиция қиймати 38 миллион франклик заргарлик буюмларини топди. Уларнинг пулини «Zeromax» компанияси тўлаган. «Zeromax»нинг кредиторларни бу факт компания Каримовага тегишли бўлганига далил эканини билдирмоқда.\nИслоҳотлар борасидаги шубҳалар\nЭнди Мақсудий ўз талабларини билдиришга қарор қилди. Ака-укалар Бернга келиб, «Zeromax» Каримовга тегишли бўлгани ҳақидаги ҳужжатли далилларни тақдим этмоқчи: «Биз федерал прокуратурадан экспертиза ўтказишини талаб қиламиз».\nШвейцария федерал прокуратураси бу масалага изоҳ беришни хоҳламаяпти.\nМансур Мақсудий Ўзбекистоннинг янги президенти ҳукумат раҳбари сифатида илгари Ислом Каримовнинг шафқатсиз режимини қўллаб-қувватлаганини эслатмоқда. Энди эса Мирзиёев кичик ўзгаришларни ислоҳотлар сифатида кўз-кўз қилишни хоҳлаяпти. «Мулк ҳуқуқини тан олмаётган ва ҳуқуқни ҳимоялаш учун ҳеч нарса қилмаётган бу шахс қандай ислоҳотчи бўлсин»?\n«Швейцария Каримованинг миллионларини яхшироқ сақлайди,- қўшимча қилади Фарид Мақсудий. – Агар Федерал кенгаш пулларни дарҳол ва сўзсиз қайтарса, бу ислоҳотлар ўтказиш имкониятини пасайтиради».\nТашқи ишлар федерал департаменти 800 миллион франкни Ўзбекистонга бериш қарорини ҳар қандай ҳолатда ҳам «барвақт» деб ҳисоблайди: ўзбек активларини репатриация қилиш «фақат Швейцарияда барча суд текширувлари тугагандан сўнг» мумкин бўлади.\n“Элтуз” таржимаси. Мақоланинг оригинали: https://avenue.argusdatainsights.ch/kundenartikel/2019-01/3007101/72200210.pdf\ndata-title="Каримованинг миллионларига янги даъвогар" data-description="
16 январь куни Швейцариянинг «Tages-Anzeiger» газетаси америкалик бизнесмен ва Гулнора Каримованинг собиқ эри Мансур Мақсудий ..." data-image="https://eltuz.com/wp-content/uploads/2019/01/r6246993.jpg" data-url="https://eltuz.com/asosiy-mavzular/208578/" data-services="facebook,odnoklassniki,twitter,telegram" data-counter="ig">\nЗеленский ғалабаси ўзбек шоуменини президент бўлишга руҳлантирди\nУкраина сайловида шоумен Зеленскийнинг ғолиб чиққани ўзбек ҳажвчиси ва телеграм блогери Нозим Сафарини ўз каналида “президентлик сайловчаси” ўтказишга ундади. ...\nАбдулла Ориповнинг 75 йиллик юбилейи нишонланмайдиган бўлди\nБугунги кунда исталмаган шахс дея қаралаётган Ўзбекистон Халқ шоири Абдулла Ориповнинг 75 ёш юбилейи ҳукуматнинг оғзаки қарорига кўра ўтказилмаслиги ...


Qalampir.uz - Президент ва унинг рафиқасини танқид қилган блогер ҳибсда. У очлик эълон қилди\n11:54, 11.01.2019 Олам\nЖурналистик текширув ва танқидий видеоларини YouTube саҳифасида эълон қилиб борган Меҳмон Ҳусейнов 2017 йилда икки йиллик қамоқ жазосига ҳукм этилган эди.\nОзарбайжондаги матбуот ва сўз эркинлиги бир неча йиллардан буён халқаро ОАВ ва жамоатчилик томонидан қаттиқ танқид қилиб келинади. Мамлакатда оммавий ахборот воситаларининг асосий қисми давлатга тегишли экани ва хусусий ОАВ ҳам бугунги ҳокимиятни алқашдан нарига ўтмаслиги айтилади. Мамлакатда танқидий, таҳлилий материалларга ўрин берилмаётгани журналистларнинг норозилигига сабаб бўлмоқда. Шу боис мухолиф журналистлар ва ОАВ сони ортмоқда.\nАйни вақт ОАВ ва инсон ҳуқуқлари бўйича халқаро ташкилотларнинг эътибори Озарбайжонга қаратилган. Боиси 2017 йилгача мамлакатда блогерлик фаолиятини олиб борган Меҳмон Ҳусейнов атрофидаги машмашалар 2018 йилнинг декабрь ойи охирларида қизғин тус олди.\nМеҳмон Ҳусейновнинг YouTube’даги репортажлари минглаб фойдаланувчилар томонидан кўрилган бўлиб, у журналистик суриштирувларида таниқли шахслар, депутатлар, вазирлар, турли лавозимлардаги амалдорларнинг коррупцион фаолиятлари, қимматбаҳо уйларини танқид қилган. Озарбайжон Миллат мажлиси депутати Хади Ражабли, Меҳнат ва ижтимоий ҳимоя вазири Салим Муслимов, Фавқулодда ҳолатлар ва фуқаролик мудофааси вазири Камолиддин Хайдаров, Транспорт йўли вазири Зиё Мемедовга оид уйлар ва ширкатлардан тайёрланган видеолавҳалар ижтимоий тармоқларда катта шов-шувларга сабаб бўлади. Вазирлар ва амалдорлар яшаётган уйлар, уларга тегишли бўлган бизнеслар ҳақида сўз юритаркан, блогер бу саройлар халқнинг пули эвазига бунёд бўлгани, пуллар давлат бюджетидан ўмарилганини айтади.\nМазкур журналистик суриштирувлардан кейин блогер Меҳмон Ҳусейнов 2017 йилнинг январь ойида Баку марказида қўлга олиниб, бошига қоп кийдирилганча олиб кетилади. Бу ҳақда гапираркан, Ҳусейнов шундай деган эди:\n“Мени бошимга пакет кийдириб олиб кетишди. Бир неча соат зулматда қолдим. Калтаклашди, орадан бироз вақт ўтиб бурним қонаётганини пайқадим, нафас ололмай қолдим, мени ҳақоратлашди ҳам”.\nСудда маълум қилинишича, Меҳмон Ҳусейнов полиция томонидан қўлга олинган. У полициянинг сўровига қаршилик қилгани учун қўлга олингани айтилган ва у 200 манат (120 АҚШ доллари) миқдорида жаримга тортилган. Бунга жавобан Меҳмон Ҳусейнов жаримани чақалар орқали тўлашга қарор қилди ва интернетдаги кузатувчилари ёрдамида акция ташкил этди. Одамлар акцияда қатнашиб, чақаларини Ҳусейновнинг жаримасини тўлаш учун тўпладилар.\nМеҳмон Ҳусейнов бўлиб ўтган воқеалардан кейин тинчигани йўқ. Ҳаммаси унинг 2017 йил февраль ойидаги репортажидан кейин бошланди.\nЎша вақтларда Озарбайжон Республикаси Президенти Илҳом Алиев рафиқаси Меҳрибон Алиевани вице-президент этиб тайинлаган эди. Меҳмон Ҳусейнов мазкур тайинловдан кейин Баку кўчаларидан ижтимоий сўровнома ўтказди. Унда оддий одамларга “Сиз бирор корхона ёки ташкилотнинг раҳбари бўлсангиз, рафиқангизни ўзингизга ўринбосар қилармидингиз?” деган савол билан мурожаат қилган. Бунда у Президент Илҳом Алиев ва вице-президенти Меҳрибон Алиевани нишонга олган эди. Ижтимоий сўровномада иштирок этганларнинг кўпчилиги “йўқ, эр-хотин бир ишхонада ишлолмайди ва мен раҳбар бўлсам рафиқам уйда бўлиши, фарзандларим тарбияси билан шуғулланиши керак” қабилида жавоб берган. Сўровнома нишони кимга қаратилганини пайқаганлар эса сўровномада қатнашишдан бош тортган.\nМазкур видео YouTube’да 2017 йилнинг 27 февраль куни эълон қилинди ва уни бугунгача 125 минг киши томоша қилган.\nКўп ўтмай, 2017 йилнинг март ойида Меҳмон Ҳусейновга янги айблов қўйилди. У январь ойида ҳибсга олинган вақтда полиция ходимини ҳақорат қилгани хотирланиб, блогерга нисбатан жиноий иш қўзғатилди. Меҳмон Ҳусейнов икки йиллик қамоқ жазосига ҳукм этилди. У 2019 йилнинг баҳорида озод қилиниши керак эди, аммо...\n2018 йилнинг 26 декабрь куни ҳибсдаги Меҳмон Ҳусейновга нисбатан янги жиноий жавобгарлик эълон қилинди. Унда айтилишича, блогер колония ходими Али Абдаловни дўппослаган. Бу эса унинг яна камида 5 йил, кўпи билан 7 йил озодликдан маҳрум этилишига сабаб бўлиши мумкин.\nЎзига қўйилаётган янги айбловга нисбатан Меҳмон Ҳусейнов 5 кунлик очлик эълон қилди. 30 декабрга қадар туз тотмаган Ҳусейновнинг саломатлиги оғирлашган. Шундан сўнг у сув ичишгагина рози бўлган.\nЖорий йилнинг 7 январь куни Озарбайжон Республикаси Инсон ҳуқуқлари бўйича омбудсмани Меҳмон Ҳусейнов билан учрашади. Унинг маълум қилишича, Меҳмон Ҳусейнов ўз қароридан воз кечган ва очлик акциясини тўхтатган. “У шифокорларнинг доимий назоратида ва ҳозирги вақтда аҳволи қониқарли”, дейди омбудсман.\nБироқ, 7 январь куни Меҳмон Ҳусейнов билан учрашган адвокат унинг фикридан қайтмаганини, ҳамон очлик эълон қилишда давом этаётганини айтади. Шу куни ўғли билан учрашган Рафиқ Ҳусейнов ҳам адвокатнинг сўзларини тасдиқлайди.\nМеҳмон ва Озарбайжон амалдорлари ўртасидаги қарама-қаршилик блогернинг ҳаётига хавф туғдирмоқда. Блогернинг ҳибсда қолишидан Меҳмон Ҳусейнов ўз видеоларида номларини тилга олган амалдорлар манфаатдор эканини айтилмоқда.\nАҚШ сенаторлари, хусусан Марко Рубио, Европа Кенгаши парламент ассамблеяси раиси Рожер Гейл Озарбайжон Ҳукуматидан Меҳмон Ҳусейновнинг озод қилинишини талаб қилмоқда.\nҲибсдаги Меҳмон Ҳусейновнинг очлик эълон қилиши маҳаллий аҳолининг ҳам эътиборини тортди. Аҳоли Президентга блогерни озод қилишни сўраб чиқди.\nТеглар:Меҳмон Ҳусейнов Озарбайжон Илҳом Алиев Меҳрибон Алиева\nВидео: Президент ва унинг рафиқасини мазаҳ қилган блогерни озод қилишни сўраб намойиш ўтказилди\n15:29, 16.01.2019 4 931\n14:50, 15.01.2019 2 071\n18:15, 24.12.2018 1 717\n20:37, 29.08.2018 3 985\n18:06, 26.08.2018 6 605


Бобом айтган ҳикоя – HURRIYAT\nБобом айтган ҳикоя\nТуш кўрардим. Раҳматли бобом мени чақирарди. Мен бобом томонга елдек учиб боришни истардиму, лекин оёқларимни тез-тез қимирлатсам ҳам жойимдан силжимаётгандек туюларди.\n“Абдулла, Абдулла болам. Тур, тур сени уйга олиб кетаман”. Кўзимни очсам онам ёнимда, мени чақираётган экан.\nДарвозанинг олдидаги ўриндиқда ўтирган бобо нурсиз кўзларини узоқларга тикиб, сокин далани томоша қилади. Озғин елкалари худди оппоқ кўйлагини кўтариб туриш вазифасини ўтаётгандай туйилади. Соч ва соқоли гўё тонги қировни эслатади.\nКеч тушяпти. Кун бўйи қуёш тафтидан қизиб кетган ернинг ҳовуридан ҳавода қандайдир ёқимсиз ҳид кезинади. “Ассалому алайкум, бобожон!” Ўй-хаёлга берилган бобо қўққисдан берилган саломдан чўчиб тушди.\n— Ваалайкум ассалом, ўқишдан қайтдингми, болам — деди отахон паст овозда.\n— Бува, ҳозир ёшларга имтиёзли кредитлар бериляпти. Мана, дўстларим фойдаланиб, ишсиз юрган ёшларни ишли қилди. Ўзим ҳам иш излаб юрган тенгқурларимни кўрганимда: “Қани қўлимдан келса, уларга иш топиб берсам”, деб юрардим.\nБобонинг нурсиз кўзлари кечки шафағдай ялтиради. Бояги хаёлчан нигоҳ энди қизиқувчанлик билан неварага қадалди.\n— Жиззахимизнинг тоғли ҳудудларидаги тошлардан унумли фойдаланишни ўйлаяпман. Мутахассислигим ҳам шу. Энди эл фаровонлиги йўлида ҳиссамни қўшсам дейман. Биласизми, тошларнинг хусусиятини ўргандим, ундан қурилишда ишлатиладиган ниҳоятда бақувват ип ва юз йилда ҳам зангламайдиган қурилиш ашёларини ишлаб чиқариш мумкин. Масалан, темир буюмлар маълум муддат ўтгач занглайди. Чидамлилик хусусиятини йўқотади. Бизнинг маҳсулотимиз эса енгил ва зангламайдиган хилидан.\nХаёлларини жамлаб олган отахон гап бошлади:\n— Отам айтарди: “Никалай пошшонинг замони эди. Гермон билан ўрис урушиб ётарди. 19 ёшдан 43 ёшгача бўлган эркакларни фронтга олди. Бутун эл-улус қайғуда қолди. Аёллар ёш болаларини бошини силаб қон йиғлади. Эркаклар норози бўлди, халқ қўзғалди. Жиззахликлар орасида Абдураҳмон жевачи деган полвон халқни тўплади. “Биз ўзга элларга бадарға қилинсак, бола-чақамизни ким боқади? Одамлар, биз ўз еримиздан бир қадам жилмаймиз! Норозилигимизни кўрсатайлик! Қўлларингга нима илинса, ол! Кўчага чиқ!” — дейди.\nЎшанда ўн ёшли бола эдим. Отам бозорга бораётганди. Ортидан эргашдим. Уришиб берди, сўнг: “Сенга бозордан нима олиб келай?” — деди. Мен: “Милтиқ олиб келинг, сизни урушга оладиганларни отаман”, дедим.\nОтам ҳадиксираб ён-атрофга қаради, ҳеч зоғ кўринмади.\n“Бу сен қиладиган иш эмас. Сен онанг, опа ва укаларингни ёнида бўл”, дедию елкамга қўлини қўйди, сўнг бозорга кетди.\nКечга яқин Анзират хола келди. Ваҳима топиб келди, нима эмиш қишлоқ оқсоқоли Худоёровнинг олдига бир гала ҳунармандлар билан бориб, “мардикор”лар рўйхатини талаб қилибди. Рўйхатни кўришса, камбағал оила вакилларидан тузилган экан. Улар қайтадан рўйхат тузишни талаб қилишса, Худоёров кўнмабди, уларни росса ҳақорат қилганмиш. Тўполон бўлибди.\nДарвозадан отам кўринди.\nКун ўтиб отамнинг отишмада ҳалок бўлгани ҳақидаги хабарни олдик”.\nОтахон ҳикоясини якунлади ва анчагача жим қолди. Эркиннинг эти увишиб, ичида қандайдир ғалаён кўтарилди. Лекин бувасининг юзида ҳар доимгидек паришонхотирлик ҳукмрон эди. Эркин ўйларди: “Ҳа, тўғри бобом бу гаплардан таъсирланмайди, таъсирланиб бўлган. Энди нима фойда?!..\nБобо яна гапида давом этди: “Сентябрь келди. Мактабда 10 кун ҳам ўқимасимиздан, пахтага олиб чиқишди. Онам пахтага кузатгани чиқди. Катта синф болалари машина кузовига чиқиб жойлашишди. Мен ва мен тенгилар аввал бўхчамизни машинага ортдик, орқасидан ўзимиз машинага миндик. Бизга бир мактабнинг синфхонасидан жой беришди. Эрталаб директор келди.\n— Ўртоқлар, — деди у, — вазият ёмон, терим суст кетяпти. Бу туришда “оқ олтин”имиз ёғин-сочинга қолиб кетади. Иш кўрсатадиган вақтимиз келди”.\nКатта синф болалари пичирлаб гапиришди: “Доим шундақа, устимизда ёмғир бу ёқда турсин, қор ёғса ҳам пахта тердиради”.\nЭтакни онам ўргатгандек тақишга қанча чиранмайин эплай олмадим. Ёнимдаги катта синф боласига илтимос қилдим. У: “Мен сенга энагаманми?” — деб устимдан кулди.\nБир вақт ортимдан шитирлаган овоз эшитилди. Хаёлимга наҳот илон бўлса, деган ўй келди. Шарта бурилиб қарадим. Мактабимиз директори қаршимда турарди. “Нима тераяпсан ўзи? Ярми қолиб кетаяпти-ку, хумпар!” Тушунтиргунимча директорнинг қўлидаги семиз блокнот бошимга келиб тушди. Мен пахта пояси устига йиқилдим. Пахта пояси синганини кўрган директоримизнинг фиғони фалакка чиқди.\n“Тур!” — гавдамни кўтариб, энди тураётгандим тепамдаги юзлари жаҳли чиққанидан қип-қизил бўлиб кетган кимсани кўриб қандай яна қулаб тушганимни билмай қолдим.\nАриқнинг олдига зўрға етиб келдим. Онамнинг “ариқдан сув ичма, дориланган бўлади”, деган гаплари эсимдан чиқиб, ютоқиб-ютоқиб сув ичдим. Шу-шу касалландим. 2-3 кунлик тўшакдан сўнг, математика ўқитувчимиз онамга хабар берибди.\n“Она! — дедим сапчиб туриб бағрига отилгим келди, бироқ ер мени қўйиб юбормасди.\nКейин билсам, онам шўрлик тўққизинчи фарзандини дунёга келтиргани учун берилган мукофот эвазига мени даволатибди. Ана ўша “Олтин медаль” эвазига омон қолибман… Ҳа, болам бизда бундай имкон бўлмади. Сенинг замонинг келди. Мустақил юртда эркин нафас олиб, олға интилиш керак!..\nЭркин жим ўтирарди. Бу жимлик қалбида кучли олов ёқаётган эди. Ота-боболари бир аср давомида “иккинчи даражали” инсон каби яшаганини билгани замон, у кучли бўлишни истарди. Асосийси, Эркин ҳозир нималар қўлидан келишини чуқур ҳис қиларди.\nPrevious Сайёҳ саргузашт сабоғи\nNext Сендан қўрққандан сен ҳам қўрқ


Хориж ижодкорлари яна Ўзбекистонда йиғилади - Darakchi\nХориж ижодкорлари яна Ўзбекистонда йиғилади\nЖАМИЯТ 22.09.2019, 14:41\nЖорий йил 25 сентябрдан 10 октябрга қадар ўзбек ва хориж ижодкорлари ҳамкорлигини ривожлантиришга қаратилган резиденция дастурининг навбатдаги учрашувлари ўтказилади. Унда узоқ-яқин мамлакатлардан 20 нафар шоир, рассом, ёзувчи иштирок этиши кутилмоқда. Ушбу “Ижодий туризм” дастури бир йилда тўрт марта махсус ташкиллаштирилади.\nУнинг ташаббускори, ёзувчи ва таржимон Аъзам Обидовнинг таъкидлашича, “Ёзувчи/рассом/маданият ходими резиденцияда” дастури – UzLAB – Uzbekistanʼs Literature and Art Bridge – Ўзбекистонни дунё адабиёти ва санъати билан боғловчи мустақил митти кўприкдир. У асосан ўн кундан тўрт ҳафтагача муддат ичида Ўзбекистоннинг камида учта шаҳридаги адабий, дўстона, дилкаш давраларда бўлишни истовчи чет эллик ёзувчи, шоир, таржимон, рассом, маданият ходими учун мўлжалланган.\nДастур 2018 йил октябрь ойида лойиҳа-тажриба сифатида очилган ва ҳозиргача унда ўндан зиёд хорижий давлатдан 20 нафардан ортиқ ижодкор иштирок этди. Хорижлик ижодкорларнинг катта қизиқиши туфайли, йилнинг исталган пайтида 2-4 кишилик қўшимча гуруҳларни ҳам қабул қилиш бошланди, яъни, дастур бундан буён йил бўйи давом этаверади.\n“UzLAB” мустақил ташаббус сифатида адабий, маданий алмашув, чет эллик муаллифлар билан мулоқот ва ўзаро алоқага очилиш, ўзбекистонлик ёзувчи, шоир, рассом ва маданият соҳаси вакилларига хорижлик ҳамкасблари билан мулоқот ўрнатиши учун имкон бериш ва шароит яратиш, келгусида фойдали дастур ва лойиҳалар устида биргаликда ишлаш учун адабий, профессионал муносабатларни йўлга қўйиш, кўргазмалар қилиш, чет тиллари курслари ташкил этиш, адабий таҳрирлар қилиш, китоблар чоп этиш баробарида чет эллик ижодкор туристларни Ўзбекистонга жалб этишни назарда тутади, дейди аъзам Обидов. - Мазкур дастур келгусида Ўзбекистон ўзининг кенг кўламли Халқаро ижодий дастурларини, Халқаро ёзувчилар ва шеърият фестивалларини, Халқаро ижод уйларини очишига туртки бўлишни мақсад қилади.\nЭътиборли жиҳати, бу ижодий ташаббус шартига кўра, дастур иштирокчилари меҳмонхонада эмас, ўзбекистонлик ёзувчи, шоир, рассом ва маданият ходимларининг уйларида улар билан бирга яшайди ва ижод қилади.\n“UzLAB “мушоира ва бадиий ўқиш кечалари, қисқа муддатли чет тили курслари ва суҳбат клублари, ёзувчи, шоир, рассом ва талабалар билан учрашувлар, кутубхона, адабиёт ва уй-музейлари, ва албатта Ўзбекистоннинг диққатга сазовор, тарихий шаҳарлари ва зиёратгоҳларига саёҳатни ўз ичига олади.\nЎтган дастурлар натижаси ўлароқ, ўзбек ёзувчиларининг ҳикоялар тўплами, ўзбек шоиралари тўплами дастурда иштирок этган хориж ижодкорлар ёрдамида инглиз тилида китоб ҳолида нашр этилмоқда. Ўзбек шоирлари ижодидан намуналар эса инглиз, ҳинд, озарбайжон, қирғиз, болгар тилларига таржима қилинди. Болгар тилида ўзбек ёзувчилари ҳикоялари бирин-кетин онлайн адабиёт платформаларида нашр этила бошлади. Ҳинд шоираси Рану Униялнинг ўзбек тилидаги тўплами Хоразмда, Алишер Навоийнинг инглиз тилига ўгирилган “Фарҳод ва Ширин” достони ҳамда замонавий ўзбек шеърияти антологияси Ҳиндистонда босилиши режалаштирилган. Болгарияда Ўзбекистонга бағишланган алоҳида тақдимотлар қилинди, Озарбайжон, Қирғизистонда 10 га яқин нашрлар ўзбек адабиёти ва санъатига оид мақолалар берди. Дастур иштирокчилари ўз мамлакатларидаги адабий ва маданий доираларни Ўзбекистонга жалб қилишда, саёҳатларини уюштиришда жонбозлик қилмоқда. Шу йил август ойида бир гуруҳ ўзбекистонлик ижодкорлар Болгариянинг Пловдив шаҳрига маданий-адабий алмашув дастурида иштирок этиб қайтди. Дастур бундай ижодий алмашувларни тез-тез амалга оширишни кўзлайди.\nДастур шахсий ташаббус бўлиб, махсус молия манбалари ва ҳомийлик маблағларисиз, кўнгиллилар гуруҳининг фаоллиги сабаб амалга оширилмоқда. 27 сентябр куни Ўзбекистон Миллий кутубхонасида унинг барча иштирокчилари билан яқиндан танишиш имкони мавжуд.


Инсон қадр-қиммати, унинг ҳуқуқ ва эркинлиги ҳамма нарсадан устун - Ўзбекистон овози газетаси\nИнсон қадр-қиммати, унинг ҳуқуқ ва эркинлиги ҳамма нарсадан устун\nПарламент юқори палатасида Олий Мажлис Сенатининг Регламент ва одоб комиссияси йиғилиши бўлиб ўтди.\nМажлисни Олий Мажлис Сенати Раиси Танзила Норбоева олиб борди.\nЙиғилишда Фарғона вилояти ҳокими, сенатор Шуҳрат Ғаниевнинг ижтимоий тармоқларда тарқалган нутқи салбий эътирозларга сабаб бўлгани муҳокама қилинди.\nАввалроқ Фарғона вилояти ҳокими соқол, рўмол ва иш жойларида намозга қарши чиқиб, бунга бўйсунмаганларни қамаш билан таҳдид қилгани ёзилган аудио тарқалган эди. Ушбу фикрлар ижтимоий тармоқларда, турли сайтларда аҳолининг эътирозига сабаб бўлди. Комиссия аъзолари томонидан Шуҳрат Ғаниевнинг ушбу хатти-ҳаракати кескин танқид қилиниб, қораланди. Қатъий чора кўриш сўралди.\n– Халқимизда ўйнаб гапирсанг ҳам ўйлаб гапир, деган нақл бор. Фарғона вилояти ҳокими, сенатор Ш.Ғаниев маҳаллий ижро ҳокимияти органлари раҳбарлари ва фаоллари иштирокида ўтказилган йиғилишда фуқароларнинг қонуний ҳуқуқ ва манфаатларига путур етказадиган, шаъни ва қадр-қимматини камситадиган иборалардан фойдаланганлиги ижтимоий тармоқларда кенг тарқалиб, аҳолининг ҳақли эътирозларига сабаб бўлмоқда, – деди сенатор Мақсуда Варисова. – Буни сенатор сифатида қаттиқ қоралайман. Ахир, гап рўмол ҳақида кетса, оналаримиз, мунис аёлларимиз, қизларимиз, келинларимиз доим рўмол боғлаб юришган. Инсон қадр-қиммати, ҳуқуқ ва эркинликлари таъминланаётган шундай замонда бу фикрларни оқлаб бўлмайди.\n“Ўзбекистон Республикаси Олий Мажлиси Қонунчилик палатаси депутатининг ва Сенати аъзосининг мақоми тўғрисида“ги қонуннинг 11-моддасида депутат, сенатор одоб қоидаларига қатъий риоя этиши лозимлиги белгиланган.\nШу билан бирга Сенатнинг 2017 йил 28 мартдаги тегишли қарори билан тасдиқланган Сенат аъзоларининг одоби қоидаларига кўра сенатор ўз фаолиятида жамиятда умумий қабул қилинган ахлоқ-одоб принципларига қатъий риоя этиши, фуқароларнинг, мансабдор шахсларнинг ҳуқуқлари, шаъни, қадр-қимматини ёки ишчанлик обрўсини ҳурмат қилиши, шунингдек, сенатор номига доғ туширадиган хатти-ҳаракатлардан ўзини тийиши керак.\n– Бу фикрлар мени аёл сифатида ларзага солди, – деди сенатор Гавҳар Алимова. – Бугунги кунда мамлакатимизда миллий қадриятларимизни асраш, урф-одатларимизни, анъаналаримизни сақлаш ва ривожлантириш, ёш авлодга етказиш борасида тизимли ишлар қилинмоқда. Бунга мисол сифатида Қўқон шаҳрида ўтказилган Халқаро ҳунармандчилик фестивалини айтиш мумкин. Шунда опа-сингилларимиз чиройли миллий либосларда, қадриятларимизни олиб чиққани қанчалик ҳузур бағишлайди. Хотин-қизларга қаратилаётган эътибор эса ҳар доимгидан кучли. Шундай пайтда ушбу фикрларни билдирган сенаторимизнинг хатти-ҳаракатини умуман оқламайман.\nФарғона вилояти ҳокими Шуҳрат Ғаниев бунга қуйидагича изоҳ берди:\n– Бугунги даврда инсон қадр-қиммати, унинг ҳуқуқ ва эркинлиги ҳамма нарсадан устун. Ижтимоий тармоқларда тўғри муҳокама бўлган, айбимни тан оламан. Ота-онам, опа-сингилларим, фарзандларим ҳам миллий либосда кийинади. Мен ҳам уйда миллий либосда юраман. Ўша мажлисда қуюшқондан чиқиб кетганман. Имконият берсангиз, хулоса чиқариб, меҳнат қиламан.\nСенат комиссияси йиғилишида Фарғона вилояти ҳокими Шуҳрат Ғаниевга қатъий огоҳлантириш ва 3 ой синов муддати берилди.


19:03 03.12.2015 (Янгиланган 19:25 03.12.2015) Ҳавола олиш\nБундай ҳуқуқдан фойдаланиш имкониятига эга бўлиш учун улар умумий электр тармоғига махсус ускуналар ёрдамида уланиши керак.\nТОШКЕНТ, 3 дек — Sputnik. Тикланадиган энергия манбаларидан (ТЭМ) фойдаланувчилар ортиқча қувватни давлатга сотиш имконига эга бўладилар, Ўзбекистон ҳукуматининг янги қарорига кўра.\n“Энергиядан самарали фойдаланиш” ҳақидаги қонунга асосан Ўзбекистонда "Тикланадиган энергия манбаларига" қуёш энергияси, шамол энергияси ва сув табий оқими энергияси технологиялари киради.\n“Бундай ҳуқуқдан фойдаланиш учун мижозлар маълум техник шартларга мувофиқ республиканинг ягона электр тармоқларига махсус ускуна орқали уланиши керак”, — дейилган қонунда.\nҚарорга кўра, ортиқча электр қуввати сотувчилари билан ҳисоб китоб, давлат электр таъминоти корхоналарининг истеъмолчилар учун белгиланган нархида амалга оширилади. Электр қувватининг йиллик ҳажми “Ўзбекэнерго” билан тузиладиган шартномага асосан белгиланади.\nОлдинроқ Ўзбекистон “кам углеродли”, яъни нефт, газ ва кўмирсиз ривожланиш стратегиясини тадбиқ қилиши ҳақида эълон қилганди. Унга кўра республикада 2030 йилгача қуёш энергетикаси қувватини 2ГВтга еткизиш, гидроэнергетика қуввати 938 МВт, биогаз қурилмалари 465 МВт ва шамол энергетикаси 40 Мвтга еткизиш режалари тузилган.


Журнал "Экономический Вестник Узбекистана" » (O´zbek) Birja savdolarida tadbirkorlar ulushi\nГлавная | Новости | (O´zbek) Birja savdolarida tadbirkorlar ulushi\n(O´zbek) Birja savdolarida tadbirkorlar ulushi\nqashqadaryogz.uz сайтидан хабар берилишича, Бугунги кунда мамлакатимизда изчил ривожланаётган биржа савдолари маҳаллий бизнес муҳитига тобора чуқур кириб бораяпти. Биржа механизмлари орқали тадбиркорлар нафақат товар ва хомашё ресурсларини эркин сотиб олишаяпти, балки замонавий биржа технологияларидан самарали фойдаланган ҳолда ўзлари ишлаб чиқарган маҳсулотларни ички ва ташқи бозорга чиқаришга муваффақ бўлишмоқда.\nЖорий йилнинг 9 ойи якунларига кўра, биржанинг барча савдо платформаларида тузилган битимларнинг ҳажми 5,1 триллион сўмдан ошди. Бу республика товар-хомашё биржаси товар айланмасининг 79 фоизини ташкил қилди. Юртимизда ишлаб чиқариш салоҳиятининг ўсиши биржа бозорининг алоҳида товарлар сегменти нархларининг мўътадиллигига ижобий таъсир кўрсатмоқда. Бу ўз навбатида биржанинг товар бозорларида талаб ва таклиф мутаносиблиги сақланишига хизмат қилаяпти. Хусусан, ўтган даврда бир қатор товарлар бўйича нархлар пасайди. Жумладан, цемент нархи 25 фоиз, суюлтирилган газ 17 фоиз, қора металл 8 фоизга арзонлашган. Бу биржа савдолари иштирокчиларига ўз фаолиятини самарали ташкил этиш имконини бермоқда. Тадбиркорлик субъектлари биржа савдолари орқали хомашё сотиб олиб, юқори қўшимча қийматга эга бўлган тайёр маҳсулот ишлаб чиқаришга эришаётир.\nЭътиборлиси, мазкур даврда биржада кичик бизнес ва хусусий тадбиркорлик субъектлари иштирокида тузилган битимларнинг ҳажми сезиларли ошди. Улар томонидан 3,3 триллион сўмлик хомашё ва материаллар сотиб олинган бўлиб, бу кўрсаткич ўтган йилнинг мос даврига нисбатан 6,5 фоизга кўпдир.\nТадбиркорлик субъектлари ўзлари ишлаб чиқарган маҳсулотларни биржа орқали сотиш бўйича энг юқори кўрсаткичга эришдилар. 9 ойда уларнинг 1,4 триллион сўмлик товарлари реализация қилингани бу кўрсаткич ўтган йилнинг мос даврига нисбатан 18 фоиз ўсишини таъминлади. Натижада жорий йилнинг тўққиз ойида биржада тузилган битимлар умумий ҳажмида кичик бизнес ва хусусий тадбиркорлик субъектларининг улуши 74 фоизни ташкил этди. Бу ўтган йилнинг тегишли даврига нисбатан 8 фоизлик ўсиш демакдир.\nТаҳлиллар шуни кўрсатмоқдаки, битимлар сони ва ҳажмида тадбиркорлик субъектларининг улуши республикамизнинг барча ҳудудлари кесимида ошган. Бу мамлакатимизда тадбиркорлик фаолияти кенг қўллаб-қувватланиши самараси, албатта. Қолаверса, биржа савдоларига улар томонидан таклиф этилаётган маҳсулотларнинг рақобатбардошлиги ошиб бораётгани ҳам алоҳида эътирофга сазовор. Яна бир муҳим жиҳат, ишлаб чиқарилаётган маҳсулотларнинг хилма-хиллиги тадбиркорлар томонидан бозор талабларига мос равишда иш олиб борилаётганини кўрсатмоқда. Аввалги йиллар билан қиёслайдиган бўлсак, кичик бизнес ва хусусий тадбиркорлик субъектлари томонидан асосан ҳунармандчилик, озиқ-овқат маҳсулотлари, мева-сабзавотлар савдоларга таклиф этилган бўлса, жорий йилнинг ўтган ойларида саноат, қурилиш материаллари, мебель буюмлари, уй жиҳозлари ҳам улар сафидан ўрин олди.\nЎз навбатида, битимлар ижросининг кафолатлангани, биржа савдоларида иштирокчиларнинг тенглиги ва ошкораликнинг таъминлангани тадбиркорларга ўзлари ишлаб чиқарган маҳсулотларни кенг намойиш этиш имконини берди. Бу мижозлар сонини маҳаллий корхоналар билан бир қаторда хорижлик тадбиркорлар ҳисобидан изчил ошириш имконини яратмоқда. Ўтган даврда биржанинг ҳисоб-клиринг хизмати электрон тизимида 5 мингга яқин мижоз рўйхатга олинди. Шу билан бирга, биржа инфратузилмасининг муҳим бўғини ҳисобланган савдо тармоғи ҳам кенгайди. Жорий йилда республикамизнинг турли ҳудудларида тадбиркорлик субъектларининг савдоларда фаол иштирок этгани сабабли қўшимча яна 30 та янги савдо майдончаси ва 20 та брокерлик идораси ташкил этилди.


«Эдегор дегани бормиди?». Эскирган савол ва янги юлдуз ҳақида\n10:27 / 04.10.2019\n«Эдегор дегани бормиди, қаерда ўша?». Мабодо «Реал»да қандайдир ёш юлдуз порлай бошласа ёки келажаги порлоқ дейилаётган бирор иқтидорга мадридликлар клуби катта пул сарфлашга тайёр экани эълон қилинса, мана шундай истеҳзолар пайдо бўлади.\nЭсингизда бўлса, норвегиялик Мартин Эдегор 16 ёшида бутун Европанинг оғзига тушган, ёш футболчи барча топ-клубларда навбати билан шуғулланиб, улар ўртасида қандайдир маънода «тендер» ўтказганди. Якунда Эдегор «Реал»ни танлаб, мадридликлар билан шартнома имзолаши Флорентино Перес учун «пиар»га айланиб кетганди. Шу билан бирга, 16 ёшли футболчи учун йилига 2 миллион евродан ортиқ маош, шунингдек, футболчининг отасига клуб структурасидан иш кафолатланиши футбол жамоатчилигида шов-шув ҳам бўлди – янги Пеле топилдими?\nОловга Карло Анчелоттининг сўзлари ҳам мой сепди. У ўзининг «Сокин етакчилик» номли автобиографиясида тан олишича, «Эдегорнинг трансфери «Реал» ва унинг президенти Флорентино Перес учун шунчаки пиар эди ва клуб брендини Норвегияда ҳам машҳур қилишга қаратилганди. Мартин – жуда яхши ўйинчи, аммо ўшанда жамоага керак эмасди».\nАввалига, Эдегор асосий таркиб билан машғулотларда қатнашиб, асосан Зидан шуғуллантирадиган «Кастилья»да ўйнаб юрди. Норвегия терма жамоаси футболчиси Зизу билан тил топишиб кетмади, лекин бу «Реал»нинг асосий жамоасида дебют қилишга халақит бермади. 2015 йилда, Испания чемпионатининг сўнгги турида, «Хетафе» билан ўйинда Мартин захирадан майдонга тушди. У Криштиану Роналду ўрнини эгаллаганди.\nШу билан Мартинни «Реал»да кўрмадик. Ҳозир Эдегорни ҳатто «Реал»нинг мухлислари ҳам унута бошлаган, аҳён-аҳёнда ўтмишда умид қилинган, лекин порламаган юлдуз сифатида эслаб қўйишади. Аслида ҳам шунақами? Қуйида шу ҳақида баъзи маълумотларни келтирамиз. Баъзи мутахассисларнинг кузатишича, Эдегорнинг кейинги фаолияти шамолда учиб юрган баргни эмас, жуда чуқур ишлаб чиқилган режанинг бир бўлаги экан.\n«Кастилья» даражаси Эдегорга торлик қилаётгани маълум эди, шунинг учун Мадрид клуби футболчи учун махсус дастур ишлаб чиқди. Режага кўра, футболчи бир қатор мавсумларни ижарада ўтказиб, катта футболга мослашиши керак эди. «Ҳеренвен» ва «Витесс»даги мавсумлар ортидан «Аякс» томонидан қизиқиш билдирилгани шуни кўрсатардики, «Стрёмсгодсет» тарбияланувчиси тўғри йўлда.\n2020 йилнинг ёзигача «Реал Сосьедад»га ижара асосида ўтиш эса, тортнинг безаги бўлди, дейиш мумкин. Сан-Себастяндаги мавсум Эдегор учун сўнгги синов бўлиши ва шундан кейин у Мадридга қайтиши кутилмоқда. Ҳали эрта деб ўйлайсизми? Ундай эмас, сўнгги йилларда эришилган фантастик ўсишни пайқаш қийин эмас ва Эдегорнинг ўзи ҳам, ҳали унинг вақти келишига тўлиқ ишонмоқда.\nАгар «Реал Сосьедад»нинг ўйинларини кузатаётган бўлсангиз, ортиқча сўзлар ҳам шарт эмас. Масалан, айнан Мартин Эдегор «Атлетико»ни тўхтатиш ва мавсумда илк мағлубиятини қабул қилдиришда энг муҳим ролни ижро этди. Нафақат WhoScored статистика ресурси, балки AS, Marca каби Испаниянинг кўзга кўринган нашрлари ҳам футболчини учрашув қаҳрамони деб эълон қилишди. «Мен Мартиннинг нималарга қодир эканини билардим» – деб бир четда қараб турмади басклар бош мураббийи.\nАввалига, унинг зарбасини Стефан Савич дарвозага тўғрилаб юборди, бироз ўтгач эса, айнан Эдегорнинг стандарт вазиятдан амалга оширган узатмасини Начо Монреал голга айлантирди. Гап фақат Облак дарвозасига киритилган ҳар икки голда ҳам Мартиннинг иштирок этганида эмас. Эдегор 6,3 фоиз даражасида тўпни назорат қилди – бу фақат Саул (6,5 фоиз), Коке (6,6 фоиз) ва Диего Льорентеникидан (8 фоиз) камроқ эди, холос.\nЎзига ишончи ошган футболчи кейинги ўйинларда ҳам асосий фигурага айланмоқда. «Эспаньол»даги ўйинда жамоа ғалабасига катта ҳисса қўшди ва таркибда фақат ушбу ўйинда дубль қайд этган Виллиан Жозедан пастроқ баҳо олди, холос. «Алавес» билан ўйинда унинг деярли бутун ҳимоячи кесиб ўтган голли узатмаси бутун интернет тармоғида айланиб юрди.\nØdegaard with the best assist you will see this week! 🇳🇴🔥 pic.twitter.com/xw5E2XKs8q\n— SirNeomelo🇳🇴 (@OleMoen2) September 26, 2019\nБу энди ёш иқтидорнинг «ютуб»да оммалашган финтлари эмас, катталар футболида, кучли чемпионатда амалга ошираётган ҳаракатлари эди. Бу ўйинда ҳам фақат гол муаллифлари Мартиндан юқорироқ баҳо олишган, холос. «Севилья»га қарши ўйинда басклар мағлубиятга учраган бўлишса-да, яна Эдегорга эътироз йўқ – битта голли пас ва сосьедадликлар таркибида учрашувнинг энг яхши футболчиси.\nНатижада 20 ёшли норвегиялик футболчи «Реал» ҳужумчиси Карим Бензема ва «Вильярреал» ҳужумчиси Жерар Моренони ортда қолдирган ҳолда Испания чемпионатининг сентябрь ойидаги энг яхши футболчиси деб топилди.\nҚизиғи, юқорида айтилганидек, агар сўнгги йилларда «Реал» катта харидларни амалга оширганда, жамоа мухлислари ёки «душманлари» томонидан «Винисиус? Янги Эдегор бўлади» ёки «Кубо? Ҳа, яхши техникаси бор экан, лекин Эдегор қани?» ёки «Родриго? 45 миллион евро бир ёш футболчи учунми? Айтганча, Эдегор нима бўлди?» қабилидаги истеҳзоли изоҳлар қолдирилади. Бундай стереотипларни камроқ ишлатиш вақти келди шекилли.\nАслида Эдегорга ўхшатилиши Винисиус, Кубо ёки Родриго учун мақтов сифатида янграши лозим.\n14:14 / 03.11.2020\n«Реал» жиддий синов қаршисида. ЕЧЛда тур ўйинлари анонси


Эронда гуруҳ бўлиб жинсий зўрлаш ҳоллари қўрқув ва диний баҳсу мунозараларни қўзғамоқда - BBC O'zbek\nЭронда гуруҳ бўлиб жинсий зўрлаш ҳоллари қўрқув ва диний баҳсу мунозараларни қўзғамоқда\nImage caption Ҳомаюншаҳр маҳкама биноси ташқарисида минглаб аёллар тўпланишган\nЭронда тўда бўлиб жинсий зўрлаш ҳоллари ҳақидаги яқинда эълон қилинган хабарлар хотин-қизларни хавотирга солиш билан бирга ижтимоий қадриятлар борасида саволларни ўртага отмоқда. Би-би-си Форс Хизмати мухбири Муҳаммад Манзарпур лавҳаси ана шу ҳақда\nЎтган ой Исфаҳон яқинидаги ўта анъанадор шаҳарчалардан бирида зиёфатда бўлган аёллар ўғирлаб кетилиб, бир гуруҳ шахслар тарафидан пичоқ ўқталиб зўрланган.\nҲодисадан бир ҳафта ўтар-ўтмас, олийгоҳ талабаларидан бирига ҳужум қилинган. Машҳаддаги қаттиқ қўриқланувчи университет ҳудудида номаълум шахслар талаба қизнинг номусига тажовуз қилишган.\nҲар икки ҳодисада ҳам расмийлар жабрланганларни рисоладагидек ҳижоб, исломий либос киймаганликда айблашган.\nКатта шов-шувга сабаб бўлган ушбу жиноятлар юзасидан Эрон расмийларининг ҳақоратомуз изоҳлари хотин-қизлар ҳуқуқларини ҳимоя қилувчи гуруҳлар ғазабларини қўзғади. Ушбу гуруҳлар шундоқ ҳам мамлакатдаги жинсий камситиш ҳолларидан шикоят қилиб келадилар.\nҲар икки ҳолат ҳам газеталар бош сарлавҳасига айланар экан, кескин сиёсий ва оммавий баҳсу мунозараларга сабаб бўлди ва Исломий бир давлатда бу каби жиноятларнинг кўпайишига олиб келган сабаблар ва уларни олдини олиш ҳамда жавобгарларни жазолаш борасида саволлар ўртага чиқди. Тўрт деворли боғ\nҲодиса 24 май куни кечқурун содир бўлганди. Ҳомаюншаҳр четида истиқомад қиладиган икки оила дўстларини зиёфатга таклиф қилишади.\nImage caption Меҳмонлар зўрланган тўрт деворли боғ\nАтрофи деворлар билан ўралган боғда жами 14 киши йиғилади. Матбуот хабарларига кўра, узун пичоқлар билан қуролланган ўндан ортиқ шахс боққа кириб келган маҳал анча кеч кирган бўлган. Улар айрим эркакларни уйга қамаб, қолганларини дарахтга боғлаб кетишган. Аёл меҳмонлар эса, бошқа уйга олиб борилиб, зўрланган. Айтилишича, улар орасида ҳомиладор аёл ҳам бўлган.\nМеҳмонлардан бири яширин ҳолда қўл телефонидан полицияга хабар беришга муваффақ бўлади. Хабарларга кўра, полиция етиб келган пайт аксар ҳужумчилар қочиб қолишган. Аммо, кейин 4 киши ҳибсга олинган.\nУшбу унча катта бўлмаган шаҳарчада жинсий зўрлаш оид хабарлар шиддат билан ёйилади. Бироқ, бу қаттиқ назорат қилинадиган давлат матбуотида ёритилмади ва орадан бир ҳафтадан кўпроқ вақт ўтиб ҳам расмий баёнотлар берилмади.\nСукунатдан одамлар ғазабга келдилар ва маҳаллий қиз-жувонлар хавфсизлигидан хавотирлар ортди.\nВа ниҳоят маҳкама биноси ташқарисида йирик сонли норозилик чиқиши уюштирилди. Давлат расмийлари тарафидан билдирилган изоҳлар эса, ундан-да каттароқ баҳсу мунозараларга етаклади.\n"Жинсий зўрланган одамлар мақтовга лойиқ эмас", деди Ҳомаюншаҳр имоми Муса Салимий жума намозидан олди ваъзида.\n"14 нафардан иккитасигина қариндош бўлишган. Улар шаҳарчамизга зиёфат учун келишган ва шароб ичиб, рақсга тушиб, бошқалар (жинсий зўрлаган шахслар)нинг ҳирсларини қўзғашган", дейди у.\nШаҳар полиция кучлари қўмондони, Инқилоб Қўриқчилари Полковниги Ҳусайн Ёрдўстий изоҳларида ҳам шунга ўхшаш фикрлар янгради:\n"Мен зўрланган аёлларнинг оилалари айбдор, деб ишонаман. Чунки, улар рисоладагидек кийинишган ва мусиқаларини баланд қўйишмаганда эди зўрлашда айбланганлар бу қадар ахлоқсизликка боришмаган бўларди".\nХабарларда у жабрланганларга қарши уларнинг хулқ-атворлари учун жиноий иш очиш масаласини кўриб чиқаётгани айтилади.\nУниверситет талабасини зўрлаш ҳодисаси юзасидан ҳам расмийларнинг жавоблари савол остига олинди. Талабалар олийгоҳ ҳудуди хавфсизлик хизматлари тарафидан қаттиқ қўриқланишини урғулашаркан, ҳужум уларнинг эътиборидан четда содир этилмаганига ишора қилишади.\nУлар жабрланган талабага дастак беришга қаратилган маросимда қўриқчилар билан келишув бўлганини айтишган ва уларни жиноий ишни паспўшлашда айблашган.\nАёллар ҳуқуқлари бўйича гуруҳлар вазиятдан хавотир изҳор қилишмоқда. Би-би-си Форс Хизмати билан суҳбатда эронлик фаол ва ҳуқуқшунос Шоди Садр расмийларни мулоҳазасиз изоҳлари аёлларнинг кийиниши талаб даражасида деб кўрилмаган тақдирда зўрлашни оқлаш мумкин деган ишорани беришидан огоҳлантиради ва бу жамият учун "даҳшатли оқибатларга" етаклаши мумкинлигини айтади. Баъзи шарҳловчиларга кўра, яқинда кузатилган жинсий зўрлаш ҳоллари ўсиб бораётган ёш авлод ўртасида мавжуд фавқулодда тангликлар туфайли келиб чиққан. Қизлар ва йигитлар бир-бирлари билан ҳаминқадар мулоқотда бўладилар ва уларнинг ҳаётлари қутблашиб қолган.\nҲукумат сиёсий мухолифлари жинсий ҳужумлар хавфсизлик кучлари тарафидан уюштирилган бўлиши мумкинлигини айтишади.\n9 июн куни жинсий зўрлашга алоқаси бўлмаган жиноятлари учун 3 эркак омма ўнгида қатл қилинди. Расмийлар бу қўрқитиш воситаси бўлишига умид қиладилар.\nАйни пайтда эса, Ҳомаюншаҳр ва Машҳаддаги жинсий зўрлашлар бўйича асосий гумондорлар очиқда қолишмоқда.


Баднафс қозиларнинг қаро қилмишлари туркумидан « Ўзбекистон Халқ Ҳаракати\nБаднафс қозиларнинг қаро қилмишлари туркумидан\n30 July 2018 - 14:32\nБАДНАФС ҚОЗИЛАРНИНГ ҚАРО ҚИЛМИШЛАРИ ТУРКУМИДАН. 2-ҚИСМ\nЭЙ, НАФСНИГИЗГА ЎТ ТУШГУР СУДЬЯЛАР, СИЗЛАРНИ НИМА ҚИЛСА БЎЛАДИ-Я?!\nЁХУД ПОЙТАХТНИНГ ЮНУСОБОД ТУМАНИДАГИ “АКБАРОБОД” МАҲАЛЛА АҲЛИНИНГ 16 ЙИЛДИРКИ СУДДА ИНОБАТГА ОЛИНМАЁТГАН ГУВОҲЛИК КЎРСАТМАЛАРИ…\nШундай қилиб, қишлоқдан келган аёл алданиб қолди. Она-бола фирибгарлар сохта ҳужжат асосида уйини унга пуллашди. Ва уйларнинг нархи осмонга кўтарилиб кетгач, қайтиб олиб қўйгилари келиб қолди. 16 йилдирки суд ҳалак, маҳалла ҳалак, Лола Облақулова оиласи билан ҳалак…\nБАДНАФС ҚОЗИЛАРНИНГ ҚАРО ҚИЛМИШЛАРИ ТУРКУМИДАН: 2-ҚИСМЭЙ, НАФСНИГИЗГА ЎТ ТУШГУР СУДЬЯЛАР, СИЗЛАРНИ НИМА ҚИЛСА БЎЛАДИ-Я?!ЁХУД ПОЙТАХТНИНГ ЮНУСОБОД ТУМАНИДАГИ “АКБАРОБОД” МАҲАЛЛА АҲЛИНИНГ 16 ЙИЛДИРКИ СУДДА ИНОБАТГА ОЛИНМАЁТГАН ГУВОҲЛИК КЎРСАТМАЛАРИ…Шундай қилиб, қишлоқдан келган аёл алданиб қолди. Она-бола фирибгарлар сохта ҳужжат асосида уйини унга пуллашди. Ва уйларнинг нархи осмонга кўтарилиб кетгач, қайтиб олиб қўйгилари келиб қолди. 16 йилдирки суд ҳалак, маҳалла ҳалак, Лола Облақулова оиласи билан ҳалак…Ҳозир ҳукмингизга ҳаво қилмоқчи бўлганларимиз 16 йил давомида “Акбаробод” маҳалла аҳлининг судмажлисларида, сайёр судларда бериб келаётган гувоҳлик кўрсатмалари:(Маҳалланинг 4-5 нафар фуқаролари аҳлМерлен Мажидов тирик онасини ўлдига чиқариш ҳақидаги сохта ҳужжат асосида уйни сотганлигини, бундан онаси Албина хабардор эканлиги хусусида гувоҳлик беради.)Қозилар негадир бунингдек гувоҳлик кўрсатмаларини эшитишга қулоқларини кар, кўзларини кўр қилиб олишмоқда.Қизиқ…. Жуда қизик…(Қўшниларнинг гувоҳлик кўрсатмалари давом этади: Улар Албина она азалдан бирибгар бўлганлиги, унинг фирибгарлиги учунқ асд олиш мақсадида аламзада одамлар унинг кекса онасини гламга ўраб, ўз уйида ўлдириб, ёқиб ктеганлиги хусусида гапиришади.)Юқорида таъкидлаганимиздек, маҳалла аҳли, қўни-қўшниларнинг сиз юқорида эшитган гувоҳлик кўрсатмалари деярли барча суд мажлисларида, ҳатто сайёр суд жараёнларида ҳам 16 йилдирки минг бир маротаба такрорланган.Маҳалла аҳли бир овоздан: “Уйнинг собиқ эгаси бўлган она Альбина она Ҳасанова фирибгарлик ортидан мамлакатдан қочиб Россияга, ундан Туркияга яшринишга мажбур бўлган. Альбина Ҳасанова қалбаки ҳужжатлар орқали ўзининг номидаги уйни ўғли Марлен ўз номига расмийлаштириб олганидан ҳам, сотиб – пуллагганидан ҳам хабардор бўлган. Она-бола Албина ва Марленлар ўзоро тил бириктирган ҳолда иш тутишган, улар фирибгарлик қилишган!” дея гувоҳлик кўрсатмасини беришмоқда! Бунингдек мазмунда гувоҳлик бераётганлар битта, иккита эмас, бутун бир бошли маҳалла аҳли! Улар орасида маҳалла раисидан тортиб халқ ноибигача бор! (“Акбаробод” маҳалла раиси, фаоли ва халқ ноиби қонунларимизнинг ишламаётганлиги, алданиб қолган лола Облақуловага кўмак қила олмаётганлигидан афсусда эканлигини гапиришади) Суд мажлиси дегани нима? Суд тергови дегани нима ўзи? Судда томонларни эшитиш, гувоҳларнинг кўрсатмаларини тинглаш деганичи? Гувоҳлар ва холисларнинг, маҳалла фуқаролар йиғини раиси ва фаолларининг фикрига таяниб муаммоли масала юзасидан адолатли қарор чиқариш дегани нима ўзи?!! Нега суд 16 йилдирки томонларни эшитгач, низоли масалага холис баҳо бера олмаётир, муаммога адолатли нуқта қўя олмаётир?Нега?Маҳалла-куй, қўни-қўшни, ҳамсоя-халқ ҳақиқатни судда айтиб турган бўлса, эй, қозилар, сизга яна нима керак?! Биласизми, бунингдек пайтда менинг раҳматлик энам ҳаёт бўлганларида нима деган бўларди?: “Момонгизнинг майдони керакми сизларга?” деган ва қўлидаги ҳассаси билан ортингиздаги юмшоққина жойнигизга тўртта туширган бўларди!Бас, етар, бўлди-да энди! Бад нафснигиз илинжида нега бунчалар мазлумларни масхара қилмасангиз!Йўқми, адашдикми, нафс балоси аралашмаганми бу ишга?!Биз ҳам ойдан тушган одамлар эмасмиз, жаноблар!Қани айтингчи, гарчи ўнлаб гувоҳлар Албина онанинг фирибгарлиги хусусида кўрсатма бериб турган бўлса-да, она-болага нисбатан фирибгарлик моддаси билан жиноят иши қўзғатиш хусусида ажрим чиқариш ўрнига, аллақачонлар Россия фуқаролигини оливолиб, Туркиянинг Анталия соҳилларида сайр қилиб юрган Альбина Ҳасановага нима учун ҳайриҳоҳлик қиласиз!Шўрлик кассалманд аёлни бола-чақаси, қўлида бешиги билан кўчага улоқтиришга намунча ошиқасиз!Нега? Нега?Негалигини айтишга тилингиз бормаса, мана, мен айтаман! Албина ҳозир ҳам Анталияда ҳузур қилмоқда! Ўзбекистонда йўқ. Албина онага Ўзбекистондан беминнат бошпана ҳам керак эмас. Муддао шуки, ишончли вакил орқали уйни олиш ва ишончли одамлари орқали қайта сотиш, пулни олиш, шу холос!Гапнинг дангалини айтганда, асл ҳақиқат шундаки, Сиз судьялар бир амаллаб Лола Облақуловани оиласи, келинининг қўлидаги бешиги билан кўчага улоқтириб, 4 хонали “дом”ни пулласангиз, тўрт тангали бўлиб қоласиз-да, шундай эмасми?Ниятингиз ўта ёвуз ва қабих!Бироқ қабих қилмишингизни қонун тўни билан ёпмоқ, ғайриқонуний қарорингизни ҳукумат номидан ўқимоқ истайсиз!Адолат ҳақидаги эртагингизни бориб гўдагингизга айтасиз?! Нафс деганлари шунчалар бадки, уни қондириш йўлида на мамлакат раҳбарига, на бош прокурорга, на Олий суд раисига, на қонун талабига қулоқ тутасиз!“Акбаробод” маҳалла аҳли сиз қозиларнинг адолатсизлиги ортидан мамлакат Президенти Мирзиёевни қайта-қайта безовта қилишга, такрор-такрор шикоят йўллашга мажбур бўлишмоқда!Эй, судьялар, нега бунчалар халқни хўрлайсиз, азоблайсиз! Яна ким номидан? Ҳукумат номидан! Қози жаноблар! Лолахонни, 16 йлилик уй эгасини кўчага ҳайдаб нимага эришмоқчисиз ўзи? Мўмайгина даромадгами?Қаранг-а, баднафс судья нафсини қондириш, ҳамёнини қаппайтириш илинжида бир оилани ўз уйидан кўчага ҳайдаб, кулбасиз қолдиради. Тавонини яна Ҳукумта тўлайдими? Бечора оилага бошпана берадими?Бунингдек ҳақсизлик ҳукуматимиз, жамиятимиз учун ҳам моддий, ҳам маънавий зарар эмасми ахир?Айтинг, сиз нафсига ўт тушгур судьяларни нима қилиш керак? Сенат олдига янги қонун лойиҳасини ташлаш керакми?Ўзбекистон Республикаси жиноят кодекисига “Ҳукумат номидан ноқонуний ҳукм чиқарган, ноқонуний қарор ўқиган қозининг оёғидан осиш керак” деган модда киритиш шунчалар шартми? Айтинг, сиз қозиларнинг адолатли иш тутишингиз учун нима қилиш керак ўзи?Малоҳат ЭШОНҚУЛОВАмустақли журналист, ҳуқуқ ҳимоячиси\nМалохат Эшанкулова paylaştı: 29 Temmuz 2018 Pazar\nҲозир ҳукмингизга ҳаво қилмоқчи бўлганларимиз 16 йил давомида “Акбаробод” маҳалла аҳлининг судмажлисларида, сайёр судларда бериб келаётган гувоҳлик кўрсатмалари:\n(Маҳалланинг 4-5 нафар фуқаролари аҳлМерлен Мажидов тирик онасини ўлдига чиқариш ҳақидаги сохта ҳужжат асосида уйни сотганлигини, бундан онаси Албина хабардор эканлиги хусусида гувоҳлик беради.)\nҚозилар негадир бунингдек гувоҳлик кўрсатмаларини эшитишга қулоқларини кар, кўзларини кўр қилиб олишмоқда.\nҚизиқ…. Жуда қизик…\n(Қўшниларнинг гувоҳлик кўрсатмалари давом этади: Улар Албина она азалдан бирибгар бўлганлиги, унинг фирибгарлиги учунқ асд олиш мақсадида аламзада одамлар унинг кекса онасини гламга ўраб, ўз уйида ўлдириб, ёқиб ктеганлиги хусусида гапиришади.)\nЮқорида таъкидлаганимиздек, маҳалла аҳли, қўни-қўшниларнинг сиз юқорида эшитган гувоҳлик кўрсатмалари деярли барча суд мажлисларида, ҳатто сайёр суд жараёнларида ҳам 16 йилдирки минг бир маротаба такрорланган.\nМаҳалла аҳли бир овоздан: “Уйнинг собиқ эгаси бўлган она Альбина она Ҳасанова фирибгарлик ортидан мамлакатдан қочиб Россияга, ундан Туркияга яшринишга мажбур бўлган. Альбина Ҳасанова қалбаки ҳужжатлар орқали ўзининг номидаги уйни ўғли Марлен ўз номига расмийлаштириб олганидан ҳам, сотиб – пуллагганидан ҳам хабардор бўлган. Она-бола Албина ва Марленлар ўзоро тил бириктирган ҳолда иш тутишган, улар фирибгарлик қилишган!” дея гувоҳлик кўрсатмасини беришмоқда!\nБунингдек мазмунда гувоҳлик бераётганлар битта, иккита эмас, бутун бир бошли маҳалла аҳли! Улар орасида маҳалла раисидан тортиб халқ ноибигача бор!\n(“Акбаробод” маҳалла раиси, фаоли ва халқ ноиби қонунларимизнинг ишламаётганлиги, алданиб қолган лола Облақуловага кўмак қила олмаётганлигидан афсусда эканлигини гапиришади)\nСуд мажлиси дегани нима? Суд тергови дегани нима ўзи? Судда томонларни эшитиш, гувоҳларнинг кўрсатмаларини тинглаш деганичи? Гувоҳлар ва холисларнинг, маҳалла фуқаролар йиғини раиси ва фаолларининг фикрига таяниб муаммоли масала юзасидан адолатли қарор чиқариш дегани нима ўзи?!! Нега суд 16 йилдирки томонларни эшитгач, низоли масалага холис баҳо бера олмаётир, муаммога адолатли нуқта қўя олмаётир?\nМаҳалла-куй, қўни-қўшни, ҳамсоя-халқ ҳақиқатни судда айтиб турган бўлса, эй, қозилар, сизга яна нима керак?!\nБиласизми, бунингдек пайтда менинг раҳматлик энам ҳаёт бўлганларида нима деган бўларди?:\nМомонгизнинг майдони керакми сизларга?” деган ва қўлидаги ҳассаси билан ортингиздаги юмшоққина жойнигизга тўртта туширган бўларди!\nБас, етар, бўлди-да энди!\nБад нафснигиз илинжида нега бунчалар мазлумларни масхара қилмасангиз!\nЙўқми, адашдикми, нафс балоси аралашмаганми бу ишга?!\nБиз ҳам ойдан тушган одамлар эмасмиз, жаноблар!\nҚани айтингчи, гарчи ўнлаб гувоҳлар Албина онанинг фирибгарлиги хусусида кўрсатма бериб турган бўлса-да, она-болага нисбатан фирибгарлик моддаси билан жиноят иши қўзғатиш хусусида ажрим чиқариш ўрнига, аллақачонлар Россия фуқаролигини оливолиб, Туркиянинг Анталия соҳилларида сайр қилиб юрган Альбина Ҳасановага нима учун ҳайриҳоҳлик қиласиз!\nШўрлик кассалманд аёлни бола-чақаси, қўлида бешиги билан кўчага улоқтиришга намунча ошиқасиз!\nНегалигини айтишга тилингиз бормаса, мана, мен айтаман! Албина ҳозир ҳам Анталияда ҳузур қилмоқда!\nЎзбекистонда йўқ. Албина онага Ўзбекистондан беминнат бошпана ҳам керак эмас. Муддао шуки, ишончли вакил орқали уйни олиш ва ишончли одамлари орқали қайта сотиш, пулни олиш, шу холос!\nГапнинг дангалини айтганда, асл ҳақиқат шундаки, Сиз судьялар бир амаллаб Лола Облақуловани оиласи, келинининг қўлидаги бешиги билан кўчага улоқтириб, 4 хонали “дом”ни пулласангиз, тўрт тангали бўлиб қоласиз-да, шундай эмасми?\nНиятингиз ўта ёвуз ва қабих!\nБироқ қабих қилмишингизни қонун тўни билан ёпмоқ, ғайриқонуний қарорингизни ҳукумат номидан ўқимоқ истайсиз!\nАдолат ҳақидаги эртагингизни бориб гўдагингизга айтасиз?!\nНафс деганлари шунчалар бадки, уни қондириш йўлида на мамлакат раҳбарига, на бош прокурорга, на Олий суд раисига, на қонун талабига қулоқ тутасиз!\n“Акбаробод” маҳалла аҳли сиз қозиларнинг адолатсизлиги ортидан мамлакат Президенти Мирзиёевни қайта-қайта безовта қилишга, такрор-такрор шикоят йўллашга мажбур бўлишмоқда!\nЭй, судьялар, нега бунчалар халқни хўрлайсиз, азоблайсиз! Яна ким номидан? Ҳукумат номидан!\nҚози жаноблар! Лолахонни, 16 йлилик уй эгасини кўчага ҳайдаб нимага эришмоқчисиз ўзи? Мўмайгина даромадгами?\nҚаранг-а, баднафс судья нафсини қондириш, ҳамёнини қаппайтириш илинжида бир оилани ўз уйидан кўчага ҳайдаб, кулбасиз қолдиради. Тавонини яна Ҳукумта тўлайдими? Бечора оилага бошпана берадими?\nБунингдек ҳақсизлик ҳукуматимиз, жамиятимиз учун ҳам моддий, ҳам маънавий зарар эмасми ахир?\nАйтинг, сиз нафсига ўт тушгур судьяларни нима қилиш керак?\nСенат олдига янги қонун лойиҳасини ташлаш керакми?\nЎзбекистон Республикаси жиноят кодекисига “Ҳукумат номидан ноқонуний ҳукм чиқарган, ноқонуний қарор ўқиган қозининг оёғидан осиш керак” деган модда киритиш шунчалар шартми?\nАйтинг, сиз қозиларнинг адолатли иш тутишингиз учун нима қилиш керак ўзи?\nмустақли журналист, ҳуқуқ ҳимоячиси


Тихановская БМТни Минскка кузатувчилар миссиясини йўллашга чақирди\nБеларусда президентликка номзод, Александр Лукашенкога рақиб сифатида сайловда иштирок этган Светлана Тихановская 4 сентябрь куни БМТни мамлакатда бўлаётган воқеаларни қайд этиш учун Минскка халқаро кузатувчилар гуруҳини йўллаш чақирди.\nТихановская Литвадан туриб, видеоалоқа орқали БМТ Хавфсизлик кенгашининг норасмий учрашувида чиқиш қилди.\nТихановская БМТ Инсон ҳуқуқлари кенгашининг Беларусдаги вазиятга бағишланган махсус мажлисини ўтказишга ҳам чақирди. У хавфсизлик кучлари инсон ҳуқуқларини бузган ва инсоний қадр-қийматни топтаган ҳолда, намойишчиларга қарши нотенг куч қўллаётганларини қайд этди.\nТихановская халқаро ҳамжамиятни “зўравонликни тўхтатиш учун бутун механизмни ишга солиш”, шу жумладан, сайлов чоғида ҳуқуқбузарликка йўл қўйган ва “инсониятга қарши жиноятлар содир этган”ларга қарши санкциялар жорий қилишга чақирди.\nМинскда ва Беларуснинг бошқа шаҳарларида норозилик намойишлари 9 август куни бўлиб ўтган президент сайловида мамлакатни 26 йилдан бери бошқариб келаётган амалдаги президент Александр Лукашенко ғолиб, деб эълон қилинганидан кейин бошланган. Мухолифат иддаосича, сайлов сохталаштирилган ва бунга кўплаб гувоҳликлар бор. Ҳуқуқ-тартибот идоралари норозиларга қарши куч ишлатганлар. Минглаб одам қўлга олинган, кўплаб одам калтакланган ва таҳқирланган. Айни пайтда тинч намойишлар давом этмоқда ва келаётган якшанба куни Лукашенкога қарши яна бир оммавий митинг ўтказилиши кутилмоқда.\nЕвропа Иттифоқи маамлакатлари беларуслик расмийларга қарши муҳтамал санкцияларни муҳокама қилмоқдалар, бу каби санкциялар аввалроқ Болтиқбўйи мамлакатлари томонидан киритиб бўлинган.\nРоссия президенти Владимир Путин Лукашенкони ғалаба билан табриклаган, расмий Москва эса “Ғарб Беларуснинг ишларига аралашаётгани”га оид иддаони феълан дастаклаган.\nАҚШ Давлат котиби Майк Помпео Вашингтон ЕИдаги ҳамкорлари билан биргаликда Беларус халқининг асосий ҳуқуқ ва эркинликларига риоя қилинишига эришиш учун ҳаракат қилаётганини билдирган.


Бешта вилоятда қуёш электр станциялари барпо этилади\n26 январ 2022, Тошкент вақти: 23:07\nЎзбекистоннинг Хоразм, Бухоро, Қашқадарё, Наманган ва Фарғона вилоятларида 2022 йилда жами 900 мегаваттли яна 5 та қуёш электр станциясини барпо этиш бўйича инвесторлар танлови якунланади. Бу ҳақда президент Шавкат Мирзиёев бошчилигида 22 ноябрь куни қайта тикланувчи энергия манбаларини кўпайтириш ва соҳани ривожлантириш масалалари муҳокамаси юзасидан ўтказилган йиғилишда билдирилган.\nПрезидент матбуот хизмати қайдича, йиғилишда Ш. Мирзиёев аввало шу лойиҳаларга эътибор қаратиб, уларни ўз вақтида ишга тушириш юзасидан кўрсатмалар берган, бироқ қуёш электр станциялари қачон ишга туширилишига аниқлик киритмаган.\nМирзиёев йирик саноат корхоналари ҳам ўз таъминоти учун қайта тикланувчи энергия манбалари ташкил этиши зарурлигини таъкидлаган. Шунингдек, йиғилишда аҳоли ва тадбиркорларнинг қайта тикланувчи энергия манбаларидан фойдаланишини қўллаб-қувватлаш кераклиги айтилган.\nҚайта тикланувчи энергия манбаларини кўпайтиришга оид йиғилиш президент Мирзиёев Россия сафаридан қайтиши биланоқ ўтказилган. 2018 йили Ўзбекистонда Россия лойиҳаси бўйича атом электр станциясини қуриш тўғрисида ҳукуматлараро битим имзоланган.\nҚурилиши 11 миллиард долларга баҳоланган лойиҳа қурилиши 2020 йилда бошланиши айтилган эса-да, бу иш томонларнинг битим шартлари бўйича тил топиша олмаётгани боис кечикаётгани айтилмоқда.\nМазкур лойиҳа истиқболи ҳақида президент Ш. Мирзиёевнинг ўтган ҳафтада Москвага қилган сафари чоғида ҳам ҳеч нарса дейилган эмас.


25 феврал 2021, Тошкент вақти: 01:19\nЎш шаҳар милицияси раҳбари Суйун Ўмурзақов куч ишлатар тузилмаларининг яқинда ўтказилган йиғилишида айрим сиёсий кучлар ва диний гуруҳлар шаҳардаги вазиятни издан чиқаришга ҳаракат қилаётгани ҳақида гапирди:\n-Вазиятни издан чиқаришга ҳаракат қилаётган “Хизбут-Таҳрир”, салафийлик ва ваҳобийлик каби оқимлар бор. Бир қатор ёлланма сиёсатчилар митинглар ўтказишга ҳаракат қилаяпти. Шунинг учун биз фитналарнинг олдини олишимиз, мамлакатда тартибсизликлар бўлишига йўл қўймаслигимиз керак, - деди Суйун Ўмурзақов.\nТаҳлилчи Тўлўген Келдибаевнинг айтишича, милиция раҳбари “сиёсий кучлар”, деганда Ўш шаҳрининг собиқ мэри Мелис Мирзақматов тарафдорларини назарда тутмоқда. Ўшнинг собиқ мэри айни патйда қидирувга берилган, унинг хориж давлатлдарида қочиб юргани айтилмоқда.\n-Бу сиёсий гуруҳларнинг орасида энг асосийси Мелис Мирзақматовнинг тарафдорларидир. Унинг тарафдорлари Мирзақматов қамаладиган бўлса кўчага чиқишга тайёр турибди. Баҳорга бориб улар оммавий намойишларни бошлаб юборишлари мумкин. Бундан ташқари маҳаллий даражада сиёсий таъқибга учраган одамлар ҳам бор. Милиция аҳолни огоҳликка чақириш орқали мана шу гуруҳларга “Сизларни қонуний жавобгарликка тортишга куичимиз етади”, деб эслатмоқчи бўлаётир, - деди таҳлилчи.\nМелис Мирзақматов 2010 йилда 500га яқин кишининг ўлимига сабаб бўлган июнь воқеалари пайтида шаҳарни бошқариб турган эди. Ўш воқеаларидан сўнг Қирғизистон ҳукумати Мирзақматовни бир неча марта мэр лавозимидан бўшатишга ҳаракат қилган, аммо бунинг уддасидан чиқа олмаган.\n2014 йилнинг 15 январь куни Ўш шаҳар ҳокимлиги учун бўлиб ўтган сайловда ҳокимликка сайланмай қолган Мелис Мирзақматов Қирғизистонни тарк этгани айтилади. Ўтган йилнинг 27 ноябрида Ўш шаҳар суди собиқ мэр Мелис Мирзақматовни қамоққа олиш ҳақида қарор чиқарди.\nҚирғизистон Бош прокуратураси маълумотига кўра, Мирзақматовга нисбатан Жиноят кодексининг 304-моддаси (Хизмат ваколатини суиистеъмол қилиш) бўйича жиноят иши очилиб, унга нисбатан қидирув эълон қилинган.\nТаҳлилчилар, шунингдек, Суриядаги жангларда иштирок этиб Ўшга қайтган шахслар ҳам шаҳардаги барқарорлик учун катта таҳдид эканини айтмоқдалар. Қирғизистон Миллий хавфсизлик хизматининг билдиришича, шу кунгача Сурияда бўлиб қайтган қирғизистонликларнинг 36 нафари қамоққа олинган.\nТаҳлилчилар, бундан ташқари электр энергияси нархининг қимматлаши, Манас ота мавзесида аҳоли ўртасидаги уй-жой жанжали, шаҳардаги айрим бозорларнинг ёпилиши ортидан савдогарларнинг ишсиз қолиши каби ижтимоий муаммолар ҳам вазиятнинг издан чиқишига сабаб бўлиши мумкин, деган фикрда. 2010 йил 7 апрелидаги халқ исёни айнан электр энергияси нархининг қимматлагани оқибатида бошланган эди.\nЎш шаҳар милициясининг маълум қилишича, шу кунларда куч ишлатар тузилмалари ходимлари оммавий тартибсизликлар ва террорчилик ҳаракатларини бостириш ҳамда олдини олишга қаратилган уч кунлик ҳарбий машғулотларни ўтказмоқда. Бундан ташқари оммавий тартибсизликларнинг олдини олиш мақсадида бир қатор чора-тадбирлар ишлаб чиқилган.


Ўқишга киритиш учун пора олган ҳам, берган ҳам жазоланди - Халқ сўзи\nЎқишга киритиш учун пора олган ҳам, берган ҳам жазоланди\n11:14 23 Май 2018 Жамият\nСурхондарё вилояти Жарқўрғон туманида Муҳаббат опа қизини олий ўқув юртига киритиш мақсадида спорт коллежи ўқитувчиси Шамсиддин исмли шахс билан 3 минг долларга келишиб, охирида чув тушиб қолади.\nЎзА хабарига кўра, Муҳаббат опа қизини Тошкент Давлат жисмоний тарбия институтига ўқишга кириши учун Шамсиддинга 2,5 минг доллар топиб беради. Аммо режа амалга ошмайди ва қиз ўқишга кира олмайди. Пулни ўз эҳтиёжига сарфлаб юборган Шамсиддин ҳар хил баҳоналар тўқиб, пулни қайтармайди. Натижада тоқати тоқ бўлган аёл судга мурожаат қилди.\nЖиноят ишлари бўйича Жарқўрғон тумани суди мазкур ҳолат юзасидан олиб борилган суд жараёнида судланувчининг фирибгарлик, яъни алдаш ёки ишончни суистеъмол қилиш йўли билан ўзгаларнинг мулкини қўлга киритганини аниқлади. Жазо тайинлашда барча жиҳатларни эътиборга олинди ва унга 9,7 миллион сўм жарима жазоси тайинлади.\nСудда иккинчи томоннинг хатти-ҳаракатларига ҳам баҳо берилди. Аёл пора бериш, яъни мансабдор шахснинг ўз хизмат мавқеидан фойдаланган ҳолда содир этиши лозим ёки мумкин бўлган муайян ҳаракатни пора берган шахснинг манфаатларини кўзлаб бажариши қонунга хилоф эканлигини била туриб, бевосита ёки воситачи орқали мансабдор шахсга моддий қимматликлар бериш ёки уни мулкий манфаатдор этиш мақсадида, судланувчига 2,5 минг АҚШ долларини пора тариқасида берган. Бу қилмиш учун унга 7,4 миллион сўм миқдорида жарима қўлланилди.\nПора сифатида берилган ва кейинчалик айбланувчидан олинган 2,5 минг доллар давлат фойдасига мусодара этилди.


RuPay Хиндистонда Visa ва MasterCardга рақобатчи Uzcard\nRuPay Хиндистонда Visa ва MasterCardга рақобатчи\nҲиндистоннинг RuPay миллий тўлов тизими Ҳиндистон бозоридаги халқаро Visa ва MasterCard тизимларига кучли рақобатчи бўлмоқчи. 2016 йилда корхона Ҳиндистон савдосига ижобий ўзгаришлар келтирадиган кредит карталарига хизмат кўрсатишни режалаштирмоқда, лекин ҳалқаро тўлов тизимлар учун RuPay нинг хизматлари сифатининг ошиши янги рақибнинг пайдо бўлганини билдиради.\nДебет карталарининг аввалроқ, 2013 йилда муомалага чиқарилганлиги туфайли RuPay тўлов тизими электрон тижорат соҳасини эгаллади ва 160 млн. фойдаланувчини жалб этди. 2020 йилга келиб ҳар бир Ҳиндистон фуқаросига RuPay тўлов картасини бериш режалаштирилган.\nЛекин, барча режаларга қарамасдан, картани қабул қилиш Ҳиндистонда юқори даражада эмас. Wall Street Journalнинг маърузасига кўра, фақат 15 ёшдан катта аҳолининг 1,8 фоизи кредит карталарини ишлатиш ҳуқуқига эга.


Спорт 21:29 / 07.04.2020 19778\nАлбатта, Италиядаги вазият биз учун анча бегона ва фарқли кўриниши мумкин. Айнан шу туфайли, биз бу хатни таржима қилдик. Чунки, бу касаллик Хитойда авж ола бошлаганда, Италия ҳам бефарқ бўлгани ҳақида сўз боради. Яъни вазиятнинг жиддий эканини ҳозирдан ҳис қилсак, турли чақириқ ва тақиқларга жиддий ёндашсак, ўзимизни эмас, атрофимиздагиларни кўпроқ ўйлаб, халқ олдидаги масъулиятни ҳис қила олсак, пандемия юртимиз учун оғриқсиз кечади. Акс ҳолда, худо кўрсатмасин...\nХуллас, номани ўқинг ва сиз ҳам жамиятнинг бир бўлаги эканингизни ва ушбу жамиятни қутқарибгина, ўзингизни қутқариш мумкинлигини англанг.\nСалом, уйда ўтирган Италия!\nБугун юртимиз билан бўлаётган воқеалар мени жуда хавотирга солмоқда. Италия чекаётган бу дард, ҳар куни вафот этаётган жуда кўп инсонлар мен учун қанчалик даҳшатли ва оғриқли эканини сўзлар билан ифодалаб бера олмайман. Менинг бу мурожаатим азият чекаётган, айниқса, ушбу вирус туфайли ўз яқинларини йўқотган ватандошларимга бағишланади.\nШунингдек, тиббиёт ходимларига ҳам ўз миннатдорчилигимни билдиришим лозим. Улар иложи борича кўпроқ инсонлар ҳаётини сақлаб қолиш учун бор имкониятларини ишга солмоқдалар. Айни пайтда улар мамлакат учун энг аҳамиятли бўлган қаҳрамонлардир.\nАфсус, ҳақиқат шуки, ҳеч биримиз Супермен эмасмиз. Ҳеч ким, қайтараман, ҳеч ким вирус юқишидан кафолатланмаган. Шундай бўлса ҳам, Хитойда бу офат чиққан пайтларда, Италия учун ҳеч қандай муаммо бўлмайди, деб ўйлагандим. Камида вирус бизни четлаб ўтишига ҳар биримиз ишонгандик, тўғрими?\nБошида вазиятнинг бу қадар жиддийлигини билмагандим. Бу шунчаки, гриппнинг бир тури сифатида қараганман. Нақадар адашганмиз-а?\nДастлаб, мамлакат ёпилди ва одамларга иложи борича уйда қолишлари кераклиги айтилди. Бу ерда, Хитойда, бир неча ҳафта олдин мен ҳам карантинга тушдим. Хитойликларда ноодатий пневмония билан курашиш тажрибаси бор экан, лекин Италия учун бундай фавқулодда вазият илгари содир бўлмаганди.\nЛекин бугун, катта жангнинг энг марказида турар эканмиз, биз ҳаммамиз биргаликда курашишимиз керак. Шу маънодаки, ҳар биримиз ўзимизнинг энг яхши хислатларимизни юзага чиқаришимиз шарт.\nАлбатта, Италия ўзига яраша ажойиб мамлакат. Ажойиб қирғоқликлар, табиат билан уйқаш манзараларга тўла. Қулай иқлим бизга ташқарида жуда кўп вақтимизни ўтказиш имконини беради. Ўз урфларимиз, миллий таомларимиз бор. Италияда ҳаёт шу қадар яхшики, доим ўз қобиғимизга ўралиб яшашга ўрганиб қолганмиз. Одатда, ўзимизга боғлиқ муаммоларга аҳамият берамиз, ўз фаровонлигимиз йўлида бошқаларни ўйламаймиз. Айнан шу ерда миллат сифатида салоҳиятимизга путур етади.\nЯхшиямки, баъзан халқимиз бирлашадиган, ғуруримиз ўртага тикилганда, вазият оғирлашганда жипслаша олган пайтларимиз ҳам бўлган. Мен бундай ҳолатни кўп ҳис қилганман. Агар ўрнак керак бўлса, масалан, Италия терма жамоаси жаҳон чемпионатларида тўп сураётган паллаларни айтишим мумкин. Балким, футбол энг аҳамиятсиз бўлиб қолган пайтда айнан футболдан мисол келтиришим сизга бироз ғалати кўринар, аммо ҳаммамиз биламизки, футбол Италияда шунчаки спортдан кўра каттароқ. Айниқса, терма жамоа тўп сураётганда ҳамма буни ҳис қилади, халқ бирлашади.\nИталияликлар бирор масалада бирлашишса, одатда, якунда ғолиб чиқамиз.\nМен ҳали ҳам 1982 йили Италия жаҳон чемпиони бўлганини эслайман. Ўшанда саккиз ёшли неаполлик болакай эдим. Она шаҳримда, уйда, қариндош ва дўстлардан ташкил топган одамлар билан футбол томоша қилгандик. Эслайман, Италия гол урганда, барча қичқирар, бир-бири билан у қадар таниш бўлмаган инсонлар ҳам қучоқлашиб, биргаликда сакрашарди.\n2006 йилги жаҳон чемпионатида эса, мен терма жамоа сардори эдим. Бу сафар энди футболчилар билан шундай ҳолат бўлганини кўрганман. Кальчиополи воқеалари мундиал бошланишидан бироз олдин рўй берган, тайёргарлик учун йиғилганимизда, ҳаммамиз жуда асабий эдик. Кўпчилик бу жанжал оқибати ўзига ҳам зарар қилиши мумкинлигидан қўрқиб турарди.\nАммо машғулотлар жараёнида кайфиятимиз ўзгарди ва бу муваффақият учун калит эди. Бундай қалтис пайтда биз ўзимизни ўйламай қўйдик, ҳамма учун ўйнаш кераклигини тушуниб етдик. Марчелло Липпи каби буюк етакчимиз бор эди, у мураббий сифатида жамоадаги иштиёқни ва гармонияни кўтарди. Германияга қўнишимиз билан барчамиз ўша воқеаларни унутган, аммо ютқазишни умуман истамаётгандик.\nМендан кўп сўрашади – нега ўшанда Италия жаҳон чемпиони бўлганди? Биз омадимиз келгани учун ютмадик. Биз ўшанда энг яхши жамоа бўлганимиз учун ютганмиз, сабаби, ғалаба қозонишимизга ишонардик.\nАйни паллада, бутун мамлакатни бирлаштира оладиган руҳият жудаям зарур. Ҳозирда бирликни акс эттирадиган жуда кўп мисолларни кузатяпман. Andrà tutto bene – «ҳаммаси яхши бўлади» шиори уйда ўтирган, қўрқув остида яшаётган, тушкунликка тушган инсонларни ҳаётга қайтариш учун муҳим. Одамлар балконга чиқиб тиббиёт ходимларини олқишламоқдалар. Қўшнилар биргаликда қўшиқлар айтишяпти. Буларнинг ҳаммаси жуда керакли бўлган бирликдир.\nБу инқирозли ҳолат якунига етгач, Италия бутунлай бошқача бўлади. Кўпчилик ишсиз қолди. Баъзилар бизнесидан маҳрум бўлди. Жуда кўп оғир ишлар кутиб турибди. Фақат ўша вакцина тезроқ топилиб, бу даҳшат иложи борича тезроқ ниҳоясига етишидан умид қила оламиз, холос.\nУнгача эса, уйда қолиш керак. Келинг, ҳаммамиз уйда бўлайлик, кўп вақтимизни оиламиз, фарзандларимиз даврасида ўтказиб, иложи боричи, камроқ инсонлар билан яқин мулоқот қилайлик.\nВа келинг, миллат, инсоният фойдаси учун ҳам нимадир қилайлик. Масалан, мен 2006 йилдаги жамоадошларимни бирлаштирдим, ва ҳаммамиз бир ишга қўл урдик. Ўзаро маблағ тўплаб, йиғилган пулни Италияда касалхоналарни таъминлаш, беморларга ёрдам кўрсатиш имкониятини ошириш учун йўналтирдик. Ўйлайманки, сиз ҳам бу борада четда қараб турмайсиз.\nАгар бунга имконингиз бўлмаса, шунчаки, қўшнингизга қилинган бирорта ёрдам ҳам катта аҳамият касб этади. Муҳими, ҳаммамиз тушунишимиз керакки, бу кураш ҳаммамизники ва фақат жамоа бўлиб ғолиб чиқа оламиз.\nАлбатта, ҳақиқат шуки, ҳеч биримиз Супермен эмасмиз.\nЛекин ҳаммамиз бирлашсак, жуда кўп мақсадларга эриша оламиз. Қардошлар, сизларга куч-қувват тилайман.


08 май 2021, Тошкент вақти: 07:28\nЎзбекистон Ахборот агентлиги президент Ислом Каримов Тошкент шаҳридаги 644-сонли участкада овоз берганини хабар қилди.\n21 декабрь - Ўзбекистон Олий Мажлиси Қонунчилик палатаси ва маҳаллий ҳокимият кенгашларига депутатликка сайлов кунида Тошкент шаҳридаги бир неча сайлов участкасида бўлган мустақил журналист қонунбузарликка гувоҳ бўлмагани, аммо овоз берувчиларнинг пассивлиги кузатилганини қайд этди. 20 йиллик тажрибага эга ҳуқуқшунос эса бу йилги сайловларни "агрессив ўтмоқда", деб баҳолади. Озодликнинг баъзи муштарийлари оиласи номидан овоз беришга борган кишилар қайтарилганини ҳикоя қилди. Бу мақолада сайлов ҳақидаги хулосалар жамланди.\nМилиционер ва кузатувчилар кўп бўлди\nЎзбекистонлик мустақил журналист Абдураҳмон Ташанов Тошкент шаҳридаги 3 та сайлов учаскасида бўлди ва овоз бериш жараёнини кузатди.\nЖурналист хулосасига кўра, овоз бериш жараёнида сайловчиларнинг пассивлиги кузатилган:\n- Мен куннинг биринчи ярмида Тошкентдаги 370-сонли сайлов участкасида овоз бердим. Аввалги сайловдан фарқли равишда бу гал милиция ходимлари кўп бўлди. Эрталаб соат 11 яримларда ҳам сайловчилар рўйхатининг каттагина қисми бўш турганига гувоҳ бўлдим. Шу боис, Марказий сайлов комиссияси раиси ўринбосари Светлана Ортиқованинг Тошкент вақти билан соат 13 да сайловчиларнинг 50 фоиздан ортиғи овоз бериб бўлди, деган баёноти мен учун шубҳали туюлди. Лекин, умумиятла сайлов тинч, қонунбузарликларсиз ўтди, зеро, сайловда мухолиф партиялар иштирок этмагач, бундан бошқа натижани кутиш мумкин эмас эди, - дейди журналист.\nМарказий сайлов комиссияси маҳаллий вақт билан соат 10 да эрталаб соат 6.00 да очилган жами 135 сайлов округидаги участкаларда сайловчиларнинг 34 фоиздан ортиғи овоз бериб бўлганини эълон қилди.\nМаҳаллий кузатувчилар сони кўп бўлди\nБу галги сайловда кузатувчилар сонининг кўплиги ҳам журналист эътиборини ўзига тортди:\n- Деярли ҳамма сайлов участкаларида кузатувчиларнинг 15-18 кишилик гуруҳи ўтирибди. "Кузатувчилар гуруҳи", деб махсус жой ажратилган. Кузатувчилар, асосан, шу маҳалла қўмиталари, турли ташкилотлар ва бошқа жамоатчилик органлари орасидан кузатувчи мақомини олган шахслар, яъни ўзимизнинг кузатувчилар. Лекин, бир неча йирик участкалар, масалан президент Каримов овоз берган 644-сонли участкада эса Ғарбдан борган, масалан, Европада хавфсизлик ва ҳамкорлик ташкилоти кузатувчилари ҳам бўлди, - дейди мустақил журналист Абдураҳмон Ташанов.\nЎзбекистон Ахборот агентлиги берган хабарга кўра, бу галги сайловни "дунёнинг элликдан зиёд давлати ва беш халқаро ташкилотдан борган 300 дан ортиқ халқаро ва хорижий кузатувчи" кузатган.\nБундан ташқари, сайлов жараёнини депутатликка номзодларни кўрсатган "сиёсий партияларнинг 70 мингдан зиёд кузатувчи ва ваколатли вакили" ҳам кузатган.\nРасмий хабарга кўра, сиёсий партияларнинг "ваколатли вакиллари" сайлов участкаларида овозларни санаш жараёнида ҳам қатнашади.\nБу галги сайлов агрессив ўтди\nТошкент шаҳрининг Олмазор туманида яшовчи ҳуқуқшунос бу галги сайловда аҳолини овоз беришга мажбурлаш ҳолатларига гувоҳ бўлганини айтди.\nИсми сир қолиши шарти билан Озодликка сўзлаган 20 йиллик юрист хулосасича, у яшайдиган маҳаллада сайлов комиссиялари вакиллари овоз берувчиларга нисбатан "агрессив муносабат"да бўлган:\n- Бу сайлов агрессив бўлди. Аҳолини овоз беришга мажбурлашди. Ўқитувчилар, маҳалла қўмиталари ходимлари ёки ҳокимият ходимлари, баъзилари ёш-ёш қизчалар: "Овоз беришга чиқмасангиз бўлмайди, бормасангиз бўлмайди, ҳокимиятдан топшириқ бор, мажбурсизлар", дейди. Ваҳоланки, одамларда қизиқиш йўқ, хоҳиш йўқ, - дейди юрист.\nОлмазорда Шайхонтоҳур номзодлари реклама қилинди\nИсми сир қолиши шарти билан Озодликка сўзлаган тошкентлик сайловчи у яшайдиган ҳудуддан депутатликка кўрсатилган номзодларни танимаслиги, муҳими, уларнинг плакат ва эълонларини ҳам кўрмаганини айтмоқда:\n- Аввалги сайловда, ҳеч бўлмаса, сайловчиларнинг плакатлари осилган эди, суратлари билан. Бу йил плакатларини ҳам кўрмадик. Олмазор туманида, аксинча, Шайхонтоҳур туманига кўрсатилган номзодларнинг эълонлари турибди. Биз бирорта номзодни танимаймиз. Чилонзорда яшайдиган кимдир Олмазорга номзод қилиб кўрсатилган, - дея эътироз қилди тошкентлик юрист.\nБу галги парламент сайловларида қатнашиш учун Ўзбекистон Марказий сайлов комиссияси 4 партия - Ўзбекистон Либерал-демократик партияси, Ўзбекистон “Адолат” социал-демократик партияси, Ўзбекистон “Миллий тикланиш” демократик партияси ва Ўзбекистон Халқ демократик партияси кабиларни рўйхатга олди.\nБу партиялардан сайловда иштирок этиш учун 535 номзод кўрсатилди.\nШунингдек, Ўзбекистон Экологик ҳаракати Марказий кенгаши Ижроия қўмитаси ва ҳудудий бўлинмалари вакиллари томонидан Қонунчилик палатасига 15 нафар депутат яширин овоз бериш йўли билан сайланди.\nОила номидан борган келинчакни қайтаришди\nҚарши туманидан OzodMikrofonга боғланган қашқадарёлик Даврон унинг оиласи номидан овоз беришга борган келинойиси ортга қайтарилганини айтди:\n- Мен, онам, дадам бормадик. Акам Россияда. Ҳаммамиз учун янгам борган эди: "Ҳамма ўзи учун ўзи овоз беради" деб қабул қилишмабди. Лекин мен шунда ҳам бормадим, махсус бормадим. Бизнинг райондан бир Моҳира деган ўқитувчи номзодни танийман. Лекин у кишининг қўлидан ҳам нима келарди?! Чунки, фойдаси йўқ бу сайловнинг. Ҳеч бўлмаса, свет-газни ҳал қилиб беришса ҳам, овоз берган бўлардим, - дейди қаршилик 26 яшар сайловчи Даврон.\nБу гал 8991 сайлов участкасида овоз беришда иштирок этиш учун 20 миллион 789 минг 572 нафар сайловчи сайлов рўйхатларига киритилди.\nҚуйида сайлов ҳақида Озодликка билдирилган хулосаларни тинглашингиз мумкин:\n"Бу йилги сайловда овоз беришга мажбурлашди"\nНатижа 22 декабрь куни эълон қилинади\nЎзА агентлигининг ёзишича, Ўзбекистон ва "чет эл оммавий ахборот воситалари вакилларига 22 декабрь куни бўлиб ўтадиган матбуот анжуманида Ўзбекистон Республикаси Олий Мажлиси Қонунчилик палатаси депутатлари сайловининг дастлабки якунлари эълон қилиниши маълум қилинди".


«Бу сафар янада ишончлироқ»: Трамп ўз ғалабасини башорат қилди » Ўзбекистон янгиликлари – Zamin.uz\n, 18 2021, 06:25\n08 сен, 12:55 1 906 Дунё\nДональд Трамп АҚШ президентлиги учун 2020 йилги сайловда 2016 йилгисидан-да ишончлироқ ғалаба қозонади. Бу ҳақда унинг ўзи «Twitter»да ёзди.\n«Реал сўровномалар натижалари ҳозирданоқ АЪЛО! Бизнинг ғалабамиз 2016 йилгисидан ҳам ишончлироқ бўлади. Албатта, радикал сўл анархистлар, бузғунчилар, талончилар ва ғафлатдагиларни бу ҳолат мамнун этмайди, аммо улар ҳам тинч туришмайди!», — деди Трамп.\nЭслатиб ўтамиз, Республикачилар партиясининг АҚШ Конгресси Вакиллар палатасидаги етакчиси Кевин Маккарти почта орқали овоз беришни ортиқча танқид қилиш республикачиларга қимматга тушиши мумкинлигидан Трампни огоҳлантирганди. Конгрессменга кўра, кекса авлод вакиллари COVID-19дан ҳаммадан кўпроқ қўрқишгани билан, сайловчиларнинг энг фаол қатлами ҳам саналишади.\nТрамп АҚШнинг келгуси президенти бўйича ўтказилган сўровда иккинчи ўринни олди 27 июл, 19:50\nДональд Трамп иккинчи муддат учун сайловда иштирок этишини эълон қилди 01 июн, 11:30\nСиёсатчи Марин Ле Пен Трампни ғалаба билан табриклади 09 ноя, 13:02\nТехас сенатори сайловда Трамп учун овоз беришини маълум қилди 24 сен, 10:15\nAмерика снайпер милтиғи ўрнатилган робот-ит яратди (видео) 17 окт, 23:25 284


1197 Ўқиш режими + -\n4. Ейиш ва ичишда тартибга, кетма-кетликка риоя қилмаслик.\nБу қоидага, одатда, риоя қилинмаганлиги сабабли ҳам ошқозон ичак тракти фаолияти функцияси бузилади. Сув ошқозон иссиқлиги даражасига етиши билан тўғридан-тўғри ичакларга ўтиб кетади, бирга емаслик шарти билан мева ёки ширинлик ҳам ошқозонда кўп қолмасдан ичакларга ўтиб, биринчи ҳазмни шу ерда тамомлайди.\nТаркиби оқсил – протеин бўлган маҳсулотлар: пишлоқ, тухум, гўшт ошқозонда узоқ вақт ҳазм бўлади. Шунинг учун бу овқатлар сув, ширинлик, мевалардан кейин ейилиши керак. Таомдан кейин 1,5–3 соатдан кейин сув ичиш тўғри бўлади ва бу вақтда тана сув талаб қилади. Таом қуруқ бўлса, ҳар луқмадан кейин бир ютум сув ичишнинг зарари йўқ.\n5.Эскирган ва иситилган таомлар. Янги кўкат ва мева-сабзавотлар қуёшдан олган қувватга тўла бўлади, танага қувват беради ва ҳазми осон кечади. Пиширилганда аслига – тупроқка ва минералларга айлана бошлайди. Бу минераллар вужудда оғир қолдиқлар пайдо қилади, шунинг учун мева ва сабзавотларнинг қайнатиб пиширилганини озроқ ейиш керак. Микроблар туриб қолган таомларнинг таркибини, таъмини ўзгартиради, ҳазмини қийинлаштиради. Таом иситилганда янги кимёвий аралашмалар юзага келгани учун иситилган таомнинг фойдасидан зарари кўпроқ. Инсон вужудига электромагнит тўлқинларини чиқаргани учун микротўлқинли печларда иситилган овқатлар ҳам зарарли ҳисобланади. 6. Қўшимча моддали тайёр овқатлар ва ичимликлар. Бугунги кунда жаҳон озуқа саноатида бир йил ичида минглаб турдаги миллионлаб тонна қўшимча моддалар қўлланилмокда. Тайёр озуқаларни истеъмол қилишда назорат йўқлиги туфайли ҳар куни киши 2000 га яқин қўшимча моддалар истеъмол қилмокда: ширинлаштирувчи, таъм берувчи, маҳсулот таркибини сақловчи, ранг берувчи, бузилишнинг олдини олувчи, намлигини ушлаб турувчи, ҳид берувчи, ялтиратувчи ва ҳоказо. Озиқ-овқат саноатида қўлланилган қўшимча моддалар қадоқда кўрсатилиши керак. Лекин фабрикалар фақат ўзи ишлаб чиқарган моддаларнигина кўрсатмокда. Зайтун, гўшт, пишлоқ, нон, зираворлар, қуруқ мевалар, мева, сабзавотлар каби очиқ, қадоқланмаган маҳсулотларни ишлаб чиқарганларда ҳам қўшимча моддаларни кўрсатиш мажбурияти йўқ. Бу мажбуриятсизлик инсоният учун жуда таҳликали бир вазият туғдирмокда. Бу озуқалар метаболизмга, иммунитет тизимига ва генларга жиддий таъсир қилади. Ҳазм бўлмаслиги туфайли томирларнинг тиқилишига сабаб бўлади. Танадаги витамин ишлаб чиқарувчи механизмни, сув миқдорини ва таркибини бузиб, қаришни тезлаштиради ва касалликларга сабаб бўлади. Демак, этикеткали ва этикеткасиз бўлсин, қўлланилган ҳақиқий қўшимча моддаларни ва уларнинг манбаларини аниқлашнинг имконияти йўқ. Шунинг учун бундай овқатларни имқон қадар ишлатмаслик керак. 7. Кам чайнаш Тузлар, органик кислоталар, хушбўй моддалар ва карбонгидратларнинг ҳазм жараёни оғизда, сўлаклар билан бошланади, чайнаш пайтида ферментлар билан қоришади ва бир қисми оғиздаги майда қон томирлар орқали сўрилиб кетади. Оғизда овқатнинг кимёвий таркиби ҳақида маълумот мияга юборилади ва мия бу хабарни анализ қилиб овқат ҳазмини дастурлайди. Бу ҳолатда чайнаш жараёни муҳим ҳисобланади. Овқат қанчалик яхши чайналса, мия унинг таҳлилини, ҳазм тизимини шунга кўра тайёрлайди. Чайналган таомнинг таъми ва ҳиди оғизда тарқаши ва қаймоқка ўхшаш суюқлик – химус ҳолатига келиши керак. Бу 15–40 чайнаш ҳаракати билан ҳосил бўлади. Агар маҳсулотлар етарлича чайналмаса, ҳазм бошидан бузилади.Тез еган киши кўп ейди, чунки тана озуқадаги қувватни оғиздаги акапунктур нуқталари воситасида ола билмайди, фақатгина кимёвий парчаланиш натижасида ҳосил бўлган қувватни олади. Яхши чайналмаган таом парчалари ошқозонда яхши ҳазм бўлмасдан чирийди, бу бўлаклар ичакларга ҳам ўтиб, чириш давом этади. Бу қолдиқлар қондаги лейкоцитларни кўпайтиради, иммунитет тизими бунга қарши муҳофаза тизимини ишлаб чиқаради. Шу тарзда ҳар гал ейилган таом иммунитет тизимига зарба беради ва танани фалокатга олиб келади. Ҳазмсизлик, диабет, ошқозон-ичак, жигар, талоқ, юрак касалликлари ва бутун соғликка оид муаммолардан қутулиш учун тўғри овқатланиш ва овқатни яхши чайнаш муҳим омиллардан ҳисобланади. Касалликларни олдини олиш ва тузалиш йўлига биринчи қадам бу вужудни тозалашдир.\nВужудингизни тозалашга эҳтиёжингиз бор ёки йўқлигини билиш учун қуйидаги саволларга жавоб бериб кўринг: 1. Ҳар еган таомингиздан кейин ҳожатга чиқасизми? 2. Таомдан кейин ўзингизни яхши ҳис қиласизми? 3. 4–5 соатли уйқудан кейин ўзингизни кучли ҳис қиласизми? 4. Танангиз эластикми ? 5. Танангизнинг ҳиди яхшими? 6. Уйғонганинизда оғзингиздан ҳид ва таъм келадими? Бу саволларга «ҳа» деб жавоб бера олсангиз, сиз соғломсиз. Акс ҳолда сиз тозаланиш ва даволанишга муҳтожсиз. Вужудни тозалашнинг асосий йўлларидан бири очликдир. Ўз соғлигингизни тикламокчи бўлсангиз, азиз мухлиса, кейинги сахифаларимизда қандай қилиб очлик йўли билан хасталикларни даволаш мумкинлиги ҳақида сўз юритамиз.\n09:02 / 30.05.2017 2416\nАвваллари, кичиклигимизда биз террорчилик, қўпориш, жиноятчилик каби сўзларни эшитмас эдик. Уларнинг ҳатто борлигини ҳам билмас эдик. Энди эса ҳар бир жойда бу давоми...\n01:02 / 25.02.2018 976\n03:53 / 09.06.2019 812\n00:33 / 25.11.2016 1667


Бўйсунмас Панжшер толибларнинг кескин талабига жавоб қайтарди | Qalampir.uz\nБўйсунмас Панжшер толибларнинг кескин талабига жавоб қайтарди\nОлам\t22 Август 20:57 54175\nТоғли Панжшер вилояти “Толибон”га таслим бўлмайди, унинг аҳолиси қарши курашишга тайёр. Бу ҳақда толибларга қаршилик кўрсатиш лидери Аҳмад Масъуд маълум қилди. У 2001 йилда вафот этган “Толибон”га қарши “Шимолий иттифоқ” раҳбари Аҳмад Шоҳ Масъуднинг ўғли ҳисобланади.\n“Панжшер толибларга таслим бўлмайди. Агар улар Панжшер устидан назорат ўрнатмоқчи бўлса, биз курашишга тайёрмиз. СССРга қаршилик кўрсатганмиз, толибларга ҳам қаришилик қила оламиз”, дейди Масъуд “Al-Arabiya” телеканалига берган интервьюсида.\nУнинг қўшимча қилишича, “Толибон” расмийлари Панжшер билан музокара олиб боришни рад этган.\n“Толибон” урушни тугатишга қаратилган мулоқотга киришдан бош тортди. Биз Афғонистондаги урушни тугатмоқчимиз ва мулоқотга интилмоқдамиз. “Толибон” агар шундай йўл тутишда давом этса, узоққа бормайди. Биз нафақат Панжшер учун, балки бутун Афғонистон учун ҳам уришишга тайёрмиз”, дейди Масъуд.\nЖорий йилнинг 19 август куни инглиз нашрлари АҚШ ва Британия ҳарбийлари томонидан яхши ўқитилган жангчилар ва минглаб қуролланган қўшин ҳамда генерал Абдул-Рашид Дўстум отрядлари Панжшер томон ёрдамчи куч сифатида йўналганини ёзганди. Бундан ташқари, Панжшерга Афғонистоннинг биринчи вице-президенти Амруллоҳ Солиҳ ҳамда Маршал Дўстумнинг ўғли ҳам келган.\nЭслатиб ўтамиз, “Толибон” бугун, 22 август куни Афғонистоннинг Панжшер вилоятидаги қаршилик кучларига ҳудудни ҳаракат назоратига топшириш учун тўрт соат вақт берганини айтиб, огоҳлантирганди. Аввалроқ толиблар ҳам Панжшер билан музокарага киришмоқчи бўлганди. Бунда Россиянинг Афғонистондаги элчиси Дмитрий Жирнов ОАВга “Толибон” қон тўкишни истамаслиги, аксинча Аҳмад Масъуд билан келишиб олмоқчилигини маълум қилганди. Музокаралар ўз натижасини бермаган кўринади.\n20 Сентябрь 18:17 48367\n20 Сентябрь 13:55 40703\n19 Сентябрь 11:57 38434\n19 Сентябрь 18:13 36261\n19 Сентябрь 16:53 24775


Бугундан Ўзбекистонда коронавирусга қарши оммавий эмлаш бошланади - zarnews.uz\nБугундан Ўзбекистонда коронавирусга қарши оммавий эмлаш бошланади\nАпрель ойи давомида Тошкент ва Нукус шаҳри ҳамда вилоятлар марказларидаги 219 та эмлаш пунктларида бир ойда 142,3 минг эмлаш ўтказилиши режалаштирилган бўлиб, биринчи навбатда 65 ёшдан катталар ва коронавирус инфекциясини юқтириб олиш хавфи юқори бўлган тиббиёт ходимларини эмлаш кўзда тутилган.\nБундан ташқари, сурункали касалликлари бор аҳоли вакиллари, мактаб ва мактабгача таълим муассасалари, Қуролли кучлар ва ҳуқуқни муҳофаза қилувчи органлар ходимларини ҳам биринчи навбатда эмлаш режалаштирилган.\nБунинг учун мамлакат бўйлаб 3 138 та эмлаш пунктлари ва 862 та ҳаракатдаги тиббий бригадалар шай ҳолатга келтирилди.\nҲудудларга вакциналарни ташиш учун COVAX дастури доирасида 17 та авторефрижератор, 206 та юк ташувчи минивен ва 16 та енгил автотранспорт воситалари келтирилди.\nСоғлиқни сақлаш вазирлиги матбуот хизмати хабарига кўра, эмлаш жараёнлари учун 4 минг нафардан ортиқ шифокор ва 11 минг нафардан ортиқ ўрта тиббиёт ходими жалб қилинган.\nЭслатиб ўтамиз, юртимиз бўйлаб вакцинация жараёнларида ZF-UZ-VAC2001 — ўзбек-хитой вакцинаси ва Европанинг AstraZeneca вакцинасидан фойдаланишга тайёргарлик кўрилгани ҳақида маълум қилинган эди.\nТеглар: коронавирусга қарши эмлаш\nҚозоғистон Республикаси Президенти коронавирусга қарши эмланди


Шинжон Уйғур минтақасига қўшимча ҳарбий киритилди\nШинжон Уйғур мухториятидаги уйғурлар ва ханлар ўртасида эҳтимолий тўқнашувлар олдини олиш мақсадида минтақага Хитой хавфсизлик хизмати қўшимча кучлари киритилди.\nБундан бир йил муқаддам бу минтақада юзага чиққан миллий низо кўтарилгани оқибатида 200 яқин одам ўлган, 1700 одам жароҳатланган эди. Хитой ҳукумати мазкур воқеа бир йиллиги муносабати билан уйғур ва ханлар ўртасида яна янги тўқнашувлар келиб чиқиши мумкинлигидан хавотир билдирмоқда.\nШу боис минтақага киритилган хавфсизлик кучлари, асосан, мухториятнинг Урумчи шаҳрида кўпроқ кўзга ташланаётгани, қуролланган ҳарбийлар шаҳарнинг ўтган йили тўқнашувлар маркази бўлган Халқ хиёбонини ўраб олгани хабар қилинмоқда.\nАслан шу минтақанинг маҳаллий аҳолиси ва туркий мусулмонлар гуруҳи ҳисобланган уйғурлар жамоаси сўнгги йиллар давомида уларга Хитой маданиятининг зўрлик билан сингдирилаётгани, уйғур халқи миллий маданияти ва эътиқоди бостирилаётганидан норози бўлиб келмоқда.\nХитой ҳукумати эса мустақилликдан сўзлаётган баъзи уйғур етакчилари ҳаракатини “айирмачи” деб атаб, минтақадаги ҳар қандай норозиликни аёвсиз бостириб келмоқда.


19 ёшли қизни "шантаж" қилиб, пул талаб қилган йигит қўлга олинди - zarnews.uz\n2020 йил 22 январь куни Жиззах вилояти Шароф Рашидов туманида яшовчи 19 ёшли Ш.Ж., Жиззах вилояти ИИБ бошлиғи номига ариза билан мурожаат қилади.\nУнда 2019 йилнинг июль ойларида 22 ёшли Б.Б. билан танишиб, ўзаро учрашиб юрганлигини, аммо жорий йилнинг январь ойларида Б.Б. унинг телефонидан ўзига сездирмасдан шахсий фотосуратларини яширинча кўчириб олишга эришиб, Ш.Ж. учун сир сақланиши лозим бўлган фотосуратларни интернетдаги ижтимоий тармоқларда тарқатиб юборишини айтиб қўрқитган. Унга таҳдид қилиб, 10.000 АҚШ доллари миқдоридаги пулларни талаб қилаётганлигини маълум қилган ва Б.Б. га нисбатан қонуний чора кўришни сўраган.\nЎзбекистон Республикаси ИИВ ҳузуридаги Тергов департаменти хабарига кўра, ушбу аризага асосан 25 январь куни соат 09:45 да Жиззах шаҳрида ўтказилган тезкор тадбир давомида Б.Б. 25.000.000 сўм миқдоридаги пулларни олаётган вақтида тадбир иштирокчилари томонидан қўлга олинган.\nМазкур ҳолат юзасидан Жиззах вилояти ИИБ ҳузуридаги тергов бошқармаси томонидан Ўзбекистон Республикаси Жиноят кодексининг 165-моддаси 1-қисми (товламачилик) билан жиноят иши қўзғатилган, дастлабки тергов ҳаракатлари олиб борилмоқда.\nТеглар: безорилик шантаж